Serangan siber, sektor kewangan paling terjejas

KUALA LUMPUR, 27 Ogos- Sektor kewangan kekal sebagai sektor paling utama mengalami serangan siber di Malaysia tahun ini, walaupun kesedaran dan daya tahan siber yang semakin meningkat dalam kalangan institusi kewangan.Menurut firma keselamatan siber global, Kaspersky, sektor kerajaan dan sektor penjagaan kesihatan mengikut rapat sektor kewangan."Pancingan data adalah bentuk serangan siber yang biasa berlaku."Trend yang sama turut dilihat berlaku di negara ASEAN lain tahun ini."Sektor kewangan, kerajaan dan penjagaan kesihatan mengandungi banyak data termasuk data peribadi bernilai tinggi dan penyerang siber mengambil kesempatan melalui data tersebut."Walaupun menghadapi banyak serangan, sektor kewangan telah mencatatkan sedikit peningkatan dalam daya tahan siber apabila Bank Negara Malaysia (BNM) mengarahkan bank-bank untuk mengikuti rangka kerja pengurusan risiko dalam teknologi," katanya menerusi kenyataan.


Siasatan kes TV Pertiwi masih dijalankan

KUALA LUMPUR, 27 Ogos- Suruhanjaya Komunikasi dan Multimedia Malaysia (MCMC) berasa kesal susulan kenyataan dikeluarkan oleh TV Pertiwi terhadap badan itu.Perkara itu disebabkan proses siasatan terhadap portal berita tersebut masih dijalankan dan sebarang pendedahan berkenaan perkara itu boleh mengganggu siasatan kes berkenaan.Bagaimanapun dalam satu kenyataan MCMC hari ini menyatakan,"tindakan yang diambil adalah berpandukan Akta Komunikasi dan Multimedia 1998 (AKM 1998)."Ia bagi menghalang sebarang perlakuan atau percubaan melakukan kesalahan, terutamanya yang berkaitan dengan kandungan yang palsu atau jelik," katanya.Pada 22 Ogos lalu satu pertemuan bagi membincangkan mengenai isu yang berbangkit telah diadakan iaitu sekatan yang dikenakan ke atas TV Pertiwi.


Pindaan Akta 134 dalam fasa 2 sebelum dibentangkan kepada jemaah menteri

AYER KEROH, 27 Ogos- Kajian dan sesi libat urus bagi memperkasa Akta Orang Asli 1954 (Akta 134) sedang giat dilaksana. Ia kini berada di fasa dua sebelum dibentangkan kepada jemaah menteri untuk kelulusan.Ketua Pengarah Jabatan Kemajuan Orang Asli (JAKOA), Datuk Sapiah Mohd Nor berharap proses pelaksanaannya berjalan lancar sekali gus dapat memberi masa hadapan yang lebih baik kepada masyarakat orang asli.Akta berkenaan akan ditambah baik melibatkan pelbagai aspek perundangan termasuk pemilikan tanah, pendaftaran perkahwinan serta kelahiran anak Orang Asli.

(Ketua Pengarah Jabatan Kemajuan Orang Asli (JAKOA), Datuk Sapiah Mohd Nor)

"Insya-Allah dengan pindaan akta yang akan dilaksanakan, sekarang kita dalam peringkat fasa kedua, sebab kita telah melantik konsultan untuk membuat semakan ke atas semua akta yang berkaitan dengan Akta 134 termasuk akta pendaftaran, nikah kahwin dan sebagainya untuk menyelaras dan memperkasakan penempatan dan juga pemilikan.

"Saya harap masyarakat saya dalam masa 10 atau lima tahun kemudian akan dapat memiliki tanah setaraf atau sama dengan masyarakat perdana yang bergeran”, katanya.Datuk Sapiah ditemui pemberita pada Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi ke 74 Yang Dipertua Negeri, Tun Mohd Ali Mohd Rustam di Seri Negeri, Ayer Keroh.Pada istiadat berkenaan, beliau dianugerahkan Darjah Pangkuan Seri Melaka (DPSM) yang membawa gelaran Datuk.Terdahulu, Menteri Kemajuan Desa dan Wilayah Datuk Seri Dr Ahmad Zahid Hamidi berkata pindaan akta itu penting memandangkan terdapat beberapa kekangan melibatkan hak masyarakat orang asli.


Jangan berpolitik di masjid, surau Johor - MAINJ

JOHOR, 27 Ogos- Majlis Agama Islam Negeri Johor (MAINJ) sekali lagi mengeluarkan garis panduan larangan menjalankan sebarang kegiatan politik di masjid atau surau di negeri itu.Exco Hal Ehwal Agama Islam Johor, Mohd Fared Mohd Khalid berkata ia termasuk aktiviti menyampaikan ucapan atau bantuan, melainkan menteri besar dan exco hal ehwal agama Islam atau mana-mana pihak yang mendapat kebenaran MAINJ.Katanya, pemasangan bendera atau logo parti politik di dalam kawasan masjid dan surau turut tidak dibenarkan.Turut dilarang menghina kaum lain yang tinggal di Johor."Perasmian atau pelancaran program pengimarahan di masjid dan surau juga dilarang melainkan menteri besar dan exco berkaitan."Mereka yang didapati gagal mematuhi arahan berkenaan boleh dikenakan tindakan mengikut Seksyen 9 Enakmen Kesalahan Jenayah Syariah 1997."Sabit kesalahan boleh didenda tidak melebihi RM3,000 atau penjara tidak lebih dua tahun."Orang ramai yang mempunyai maklumat pelanggaran garis panduan itu boleh membuat aduan kepada pejabat kadi daerah masing-masing," katanya menerusi kenyataan.

(Katanya, pemasangan bendera atau logo parti politik di dalam kawasan masjid dan surau turut tidak dibenarkan)


UMK hasilkan Jalur Gemilang gergasi lukisan tangan sepanjang 660 kaki

BACHOK, 27 Ogos- Jalur Gemilang gergasi lukisan tangan sepanjang 660 kaki di hasilkan kakitangan Universiti Malaysia Kelantan (UMK) antara daya tarikan kemuncak bagi sambutan Ulangtahun Hari Kebangsaan Negara ke- 66 peringkat universiti berkenaan. Jalur Gemilang yang mengambil masa kira – kira dua minggu untuk disiapkan sepenuhnya itu di hasilkan secara bergotong royong oleh warga kerja UMK menerusi 28 pusat tanggungjawab. Menurut Naib Canselor UMK, Datuk Dr. Razli Che Razak, pihaknya hanya membekalkan kain putih dan selepas lukisan siap ia kemudian dicantumkan untuk menghasilkan Jalur Gemilang yang lengkap. "Kita pastikan bendera yang mula - mula itu yang ada lambang bulan dan bintang itu adalah dari pejabat Naib Canselor dan diikuti oleh kain - kain putih yang di jalurkan merah dan putih itu, kita bahagikan tugas itu kepada setiap pusat tanggungjawab dan Alhamdulillah kita lihat mereka begitu bersemangat untuk menyiapkan bendera tersebut dan kita minta mereka pulangkan kembali kemudian kita jahit untuk mencapai sasaran kita," katanya.Beliau di temui media selepas menyempurnakan pelancaran sambutan Hari Kebangsaan peringkat UMK di Kampus Bachok.

(Naib Canselor UMK, Datuk Dr. Razli Che Razak (bertanjak) selepas menyempurnakan pelancaran sambutan Hari Kebangsaan peringkat UMK di Kampus Bachok)

Mengulas lanjut, Datuk Dr Razli berkata, Jalur Gemilang lebih 200 meter dan terpanjang di Kelantan itu akan dipasang di laluan utama masuk UMK mulai hari ini sehingga Hari Malaysia, 16 September depan. Sementara itu sepanjang bulan ini, UMK telah melaksanakan beberapa siri program bagi menyemarakkan sambutan bulan kebangsaan tahun ini. Antaranya, penganjuran Konvoi Merdeka disertai kakitangan universiti ke negeri Pantai Timur termasuk Terengganu dan Pahang, gotong-royong kacau bubur asyura, selain aktiviti patriotik ke arah memupuk perpaduan dan bekerjasama dalam kalangan warga universiti serta komuniti setempat.


Remaja rempuh pelanggan di medan selera akibat tertekan pedal minyak

(Tangkap layar video tular memaparkan sebuah kereta Toyota Avanza mengundur secara laju dan merempuh pelanggan termasuk kanak-kanak dan bayi di medan selera itu)

MELAKA, 27 Ogos- Seorang remaja berusia 16 tahun secara tidak sengaja merempuh pelanggan di Medan Selera Tanjung Kling di sini, petang semalam dipercayai akibat  tertekan pedal minyak.Ketua Polis Daerah Melaka Tengah ACP Christopher Patit berkata dalam kejadian itu kereta Toyota Avanza dikendalikan remaja terbabit turut melanggar kereta Proton Suprima S yang diparkir bersebelahan."Sebelum kejadian itu, remaja berkenaan diarahkan ibunya untuk memanaskan enjin kereta sebelum tertekan pedal minyak dan menukar gear kereta berkenaan pada mode mengundur."Akibat tindakan itu, kereta berkenaan telah mengundur secara mengejut lalu melanggar kereta yang diparkir bersebelahannya selain turut merempuh pelanggan yang sedang makan di medan selera terbabit," katanya dalam kenyataan hari ini.

(Ketua Polis Daerah Melaka Tengah, ACP Christopher Patit/ BERNAMA)

Kemalangan itu menyebabkan Proton Suprima S tersebut mengalami kerosakan pada pintu dan cermin kereta namun pemandu kereta itu serta remaja tersebut tidak mengalami kecederaan. Bagaimanapun, katanya pihak polis tidak mengetahui jumlah atau keadaan pelanggan yang terlibat dalam rempuhan itu kerana tiada laporan dibuat.Kes disiasat di bawah Seksyen 43(1) Akta Pengangkutan Jalan 1987 kerana memandu secara tidak cermat sehingga menyebabkan kemalangan jalan raya.Hari ini, satu video berdurasi 21 saat tular di media sosial, memaparkan sebuah kereta Toyota Avanza melanggar kereta diparkir bersebelahan sebelum mengundur secara laju dan merempuh pelanggan termasuk kanak-kanak dan bayi di medan selera itu.


TPM sempurnakan pelepasan Konvoi Kembara Merdeka 66

PEKAN, 27 Ogos- Timbalan Perdana Menteri Datuk Seri Dr Ahmad Zahid Hamidi menyempurnakan 'flag off' pelepasan Konvoi Kembara Merdeka 66.Program yang berlangsung di Ancasa Royale Hotel Pekan itu turut dihadiri Menteri Besar Pahang, Datuk Seri Wan Rosdy Wan Ismail.Pahang dipilih sebagai destinasi pertama kembara, yang akan menjelajah sembilan negeri sebelum berakhir pada 31 Ogos ini di Dataran Merdeka, Kuala Lumpur.Konvoi Kembara Merdeka 66 diadakan bagi menyemarakkan sambutan Bulan Kebangsaan pada tahun ini.

(Pelepasan Konvoi Kembara Merdeka 66 di Hotel Angkasa Royale, Pekan, Pahang)

Datuk Seri Dr Zahid Hamidi yang juga Menteri Kemajuan Desa dan Wilayah hari ini turut menghadiri Majlis Perasmian Projek Biogas Kilang Sawit di felda Ulu Keratong dan seterusnya mengadakan lawatan ke jambatan Bailey di FELDA Selancar.Pada 1 Mac lalu, Timbalan Perdana Menteri, Datuk Seri Dr Ahmad Zahid Hamidi mengumumkan pembinaan jambatan Bailey di jalan utama FELDA Selancar yang runtuh akibat limpahan air deras ekoran hujan lebat.Program yang berlangsung di Ancasa Royale Hotel Pekan itu turut dihadiri Menteri Besar Pahang, Datuk Seri Wan Rosdy Wan Ismail.Pahang dipilih sebagai destinasi pertama kembara, yang akan menjelajah sembilan negeri sebelum berakhir pada 31 Ogos ini di Dataran Merdeka, Kuala Lumpur.Konvoi Kembara Merdeka 66 diadakan bagi menyemarakkan sambutan Bulan Kebangsaan pada tahun ini.Datuk Seri Dr Zahid Hamidi yang juga Menteri Kemajuan Desa dan Wilayah hari ini turut menghadiri Majlis Perasmian Projek Biogas Kilang Sawit di felda Ulu Keratong dan seterusnya mengadakan lawatan ke jambatan Bailey di FELDA Selancar.Pada 1 Mac lalu, beliau mengumumkan pembinaan jambatan Bailey di jalan utama FELDA Selancar yang runtuh akibat limpahan air deras ekoran hujan lebat.


Warga emas maut dalam kebakaran

MUAR, 27 Ogos- Seorang lelaki warga emas berusia 81 tahun maut, selepas rentung dalam kebakaran di Kampung Sungai Pilah, Bukit Gambir, Muar, kira-kira 6:15 pagi tadi.Komander Operasi, Penolong Penguasa Bomba Rafiah Aziz berkata, mayat warga emas itu ditemui di bahagian dapur kediaman yang terbakar.Seramai 16 anggota dari Balai Bomba dan Penyelamat (BBP) Tangkak dan Bukit Gambir, digerakkan ke lokasi bagi memadamkan kebakaran menggunakan air daripada dua jentera bomba.Kebakaran berjaya dikawal 40 minit kemudian, namun operasi pemadaman api masih dijalankan.

(Anggota dari BBP Tangkak dan Bukit Gambir, digerakkan ke lokasi bagi memadamkan kebakaran)


UiTM Fun Run Merdeka 2023 pupuk semangat patriotisme

(Peserta UiTM Fun Run Merdeka 2023)

SUNGAI BULOH, 27 Ogos- Seramai 200 peserta terdiri daripada Warga UiTM cawangan kampus Negeri Selangor menyertai UiTM Fun Run Merdeka 2023 yang diadakan pagi tadi.Program larian sejauh 3.9 kilometer itu dimulakan dengan aktiviti senaman zumba, dan diikuti acara pelepasan peserta larian yang disempurnakan Naib Canselor UiTM, Prof. Datuk Dr Roziah Mohd Janor.Naib Canselor UiTM, Prof. Datuk Dr Roziah Mohd Janor berkata program larian yang berkonsepkan "Fun Run", dianjurkan bagi memupuk patriotisme serta menyemarakkan sambutan Hari Kebangsaan ke-66, sekali gus, menggalakkan gaya hidup sihat dalam kalangan warga UiTM.

(Naib Canselor UiTM, Prof. Datuk Dr Roziah Mohd Janor)

"Program kita sememangnya kita letakkan patriotisme. Bukan hanya melibatkan program pelajar, kakitangan juga. Program Fun Run juga melibatkan kepada keperluan memahami Rukun Negara, memahami aspirasi negara, memahami aspirasi Madani sekarang ini."Saya sangat gembira dengan apa yang dianjurkan hari ini. Jadi, sempena merdeka kita hendak rapatkan silaturrahim antara kampus-kampus. Ini permulaan yang baik untuk memberikan kebersamaan", katanya.Beliau ditemui pemberita selepas sesi pelepasan UiTM Fun Run Merdeka 2023 di Sungai Buloh.


Polis buka kertas siasatan kes video dakwa ada sambutan Sanusi di Johor

(Tangkap layar video tular mendakwa sambutan terhadap Muhammad Sanusi di Johor yang disunting daripada video Program KL Munajat)

JOHOR BAHRU, 27 Ogos- Polis Johor menafikan video tular di media sosial  acara  himpunan menyambut kunjungan Menteri Besar Kedah, Datuk Seri Muhammad Sanusi Md Nor, semalam.Ketua Polis Johor, Datuk Kamarul Zaman Mamat berkata video itu telah disunting dengan menggunakan laungan sorakan “Luaskan Kuasamu Johor” untuk dikongsikan pengguna media sosial. Video itu sebaliknya merupakan Program KL Munajat bersama pendakwah, Ustaz Abdul Somad, Sheikh Aleey Qodir At-Thohiri dan Nur Ahli Badar yang berlangsung di Dataran Merdeka, Kuala Lumpur pada 15 Julai lalu.

(Ketua Polis Johor, Datuk Kamarul Zaman Mamat/ BERNAMA)

Susulan itu, polis telah membuka kertas siasatan dan sedang mengesan individu yang tidak bertanggungjawab bagi membantu siasatan kerana menimbulkan isu provokasi serta fitnah dalam kalangan masyarakat.Kes disiasat mengikut Seksyen 505 (b) Kanun Keseksaan serta Seksyen 233 Akta Komunikasi dan Multimedia 1998.Polis menasihatkan orang ramai agar tidak mudah percaya dengan dakwaan yang diperoleh daripada sumber tidak sahih dan berkongsi maklumat sehingga boleh menjejaskan keharmonian masyarakat.


Konsert Moh Lah Weh Merdeka@Temerloh dapat sambutan luar biasa

(Ribuan peminat membanjiri Dataran Temerloh bagi menyaksikan Konsert Moh La Weh Merdeka @ Temerloh anjuran Pahangfm)

TEMERLOH, 27 Ogos- Konsert Moh Lah Weh Merdeka@Temerloh anjuran Radio Pahangfm menerima sambutan luar biasa dengan kehadiran lebih 5,000 peminat setia saluran radio tersebut yang diadakan bersempena sambutan ulang tahun Hari Kebangsaan yang ke-66.Menurut Pengarah RTM Pahang, Arifin Awang, penganjuran program “Radio Di Lokasi” kali ini singgah di Bandar Ikan Patin Temerloh, bagi menghargai peminatnya di kawasan Pahang Barat."Program turun padang penting bagi mendekatkan agensi kita iaitu Pahangfm dengan masyarakat supaya lebih dekat di hati pendengar dan program ini pertama diadakan di Temerloh selepas perintah kawalan pergerakan bagi menyambut bulan merdeka", katanya.

Pendengar setia Pahangfm yang ditemui teruja kerana dapat bertemu juruhebah kegemaran mereka secara dekat, selain dapat berhibur dengan persembahan daripada artis-artis tempatan."Satu usaha yang baik berdekatan dengan sambutan Hari Kebangsaan, satu usaha sangat cantik merapatkan rakyat jadi radio Pahangfm ini membuat persembahan macam ni seronok", kata pendengar Pahangfm Abdul Talil Mohamad."Saya sangat teruja, terima kasih Pahangfm, kami sebagai Sahabat Pahangfm juga teruja sangat-sangat, terima kasih Pahangfm", kata Sahabat Pahangfm, Abdul Khahar Abdul Rahim."Program ini seronok, sebab jarang-jarang ada program di sini. Kalau ada program seperti ini dapat memeriahkan lagi bandar Temerloh ini" kata Sahabat Pahangfm, Aidilfitri Tajuddin.Konsert Moh La Weh Merdeka anjuran bersama Majlis Perbandaran Temerloh itu, menampilkan artis-artis tanah air yang terkemuka, antaranya Ameng Spring, Bagio Damasutra, Zarul Umbrella, Iman Troy dan juga artis kelahiran Radio Pahangfm sendiri iaitu Norshahira Malek.Konsert ini juga antara iniasitif Pahangfm bagi memberi sokongan kepada penganjuran Royal Fiesta Food Festival Tour (RFT) 2023 yang diadakan di lokasi yang sama bermula 23 hingga 27 Ogos 2023.RFT 2023 merupakan karnival yang menyajikan pelbagai jenis juadah negeri Pahang yang dikendalikan oleh selebriti tempatan.


Melaka bakal buka TKPM baharu di Machap

AYER KEROH, 26 Ogos - Melaka akan membuka kawasan baharu bagi Taman Kekal Pengeluaran Makanan (TKPM) di kawasan seluas kira-kira 30 hektar di Machap, Alor Gajah, selewatnya hujung tahun ini.Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh berkata,  projek itu bertujuan menggalakkan aktiviti pertanian dan pengeluaran makanan berskala besar menggunakan teknologi terkini.Menurutnya, pembukaan kawasan itu dijangka bakal memanfaatkan kira kira 1,000 penyertaan."Alhamdulillah, Melaka sudah ada dua TKPM selepas siap satu lagi di Machap."Kalau ada tempat tempat lain yang kita boleh bangunkan, insya-Allah. "Pada masa yang sama kita ada ZIA (Zon Industri Akuakultur) ZIA ini ada kekosongan yang banyak kita boleh majukan. kita boleh ajak petani dan nelayan kita sertai program ini dan tidak hanya bergantung kepada perikanan saja", katanya ketika ditemui pada Karnival Usahawan myAGROPRENEUR Perikanan myAP dan myKP Zon Selatan di sini. Terdahulu, terdapat satu sahaja TPKM seluas 10 hektar telah dibuka di negeri itu iaitu di Selandar, Jasin.

(Exco Kemajuan Desa, Pertanian dan Keterjaminan Makanan Melaka/FOTO RTM)


Jabatan Perikanan belanja RM2 juta laksana myAP dan myKP

AYER KEROH, 26 Ogos- Jabatan Perikanan membelanjakan kira-kira RM2 juta bagi melaksanakan Program myAgropreneur Perikanan (myAP) dan myKomuniti Perikanan (myKP) pada tahun ini.Ketua Pengarah Perikanan Datuk Adnan Hussain berkata, pelaksanaan bawah Rolling Plan (RP) 3, RMK-12 itu telah memberi manfaat kepada kira-kira 700 penerima di seluruh negara melibatkan pelbagai keperluan aktiviti perikanan."Tahun ini bawah RP3 dalam RMK-12, bantuan ini dalam pelbagai bentuk berasaskan keperluan yang dipohon oleh kumpulan myAP dan juga myKP di seluruh negara," katanya kepada pemberita selepas merasmikan Karnival Usahawan myAGROPRENEUR Perikanan myAP dan myKP Zon Selatan di sini.Adnan Hussain berkata semua usahawan terlibat akan diberikan bimbingan bawah Sistem Penyampaian dan Khidmat Sokongan Pengembangan (SPeKS) bagi memastikan peningkatan produktiviti.Di Melaka, peruntukan sebanyak RM425,060 disalurkan bawah SPeKS Akuakultur yang memanfaatkan kepada kira-kira 15 penternak.Program myAP adalah program pembangunan usahawan perikanan yang menumpukan pengeluaran, pemprosesan, pemasaran dan industri sokongan perikanan.Manakala program myKP adalah berkonsepkan komuniti masyarakat setempat yang memfokuskan semua aktiviti berasaskan perikanan.


Kerajaan komited selesai masalah asas orang asli

PETALING JAYA, 26 Ogos- Kerajaan terus komited untuk menyelesaikan setiap masalah asas; masyarakat orang asli, termasuk dalam isu tanah rizab masa terdekat.Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, perbincangan telah diadakan dengan pihak berkuasa tentang perkara tersebut."Perkara ini melibatkan beberapa pihak termasuk Jabatan Kemajuan Orang Asli (JKOA), kerajaan negeri, pihak berkuasa negeri. Jadi ini yang cuba kita bawakan untuk pperhatian Istana Negara. Forum ini merupakan sesuatu yang baik kerana perdana menteri, menteri besar dan ketua menteri turut terlibat."Jadi perkara itu boleh dibincangkan dan dapat dilihat secara menyeluruh berkenaan tanah rizab orang asli dan juga soal perhutanan. Ia berikuta banyak pertindihan yang berlaku," katanya kepada RTM selepas menjawab pelbagai soalan dalam Persidangan Tanah Orang Asli kali ke-12 di sini.Dalam perkembangan lain, cadangan bagi mewujudkan tabung pemberian pampasan kepada pekebun dan pemilik tanaman yang rugi akibat serangan hidupan liar akan dibawa dalam Belanjawan 2024.Perbincangan mengenai perkara itu akan dibuat Kementerian Sumber Asli, Alam Sekitar dan Perubahan Iklim dengan Kementerian Kewangan dalam masa dua minggu lagi."Kini kerajaan memberikan pampasan namun ianya melibatkan kerugian berpunca daripada hidupan liar, tetapi ianya tidak termasuk kerugian kepada hartanah atau kebun."Jadi apa yang dirancang akan dibincang bersama Menteri Kewangan Datuk Seri Anwar Ibrahim dan Menteri Pertanian dan Keterjaminan Makanan Mohamad Sabu. Kami akan bawakan permasalahan ini dalam belanjawan. Ia mungkin mengambil masa sebelum diputuskan," katanya.


Lebih 2,000 pengunjung meriahkan Karnival Kayuhan Merdeka Polis Selangor

SHAH ALAM, 26 Ogos -Lebih 2,000 pengunjung hadir di Karnival dan Kayuhan Merdeka Polis Selangor (Merdeka Ride) di perkarangan Stadium Shah Alam di sini.Karnival yang julung kalinya dianjurkan Polis Selangor ini turut diserikan dengan kehadiran Raja Muda Selangor, Tengku Amir Shah Sultan Sharafuddin Idris Shah yang berkenan merasmikan karnival ini.Ketua Polis Selangor, Datuk Hussein Omar Khan berkata, Merdeka Ride kali ini menyaksikan penyertaan berbagai lapisan masyarakat dalam acara kayuhan yang diadakan bermula pukul 7.30 pagi.Menurutnya, program berkenaan diadakan bagi mempromosikan slogan ‘Polis dan Masyarakat Berpisah Tiada’ selain mengeratkan hubungan antara pelbagai kaum.Acara kayuhan melibatkan dua kategori iaitu kategori VIP dan kategori awam dengan jarak 10 kilometer dan 30 kilometer.Selain itu, pihaknya turut membuka kaunter pembayaran saman dengan diskaun 50 peratus sempena program tersebut.


Gaji minimum kekal di bawah dasar sistem gaji progresif

KUCHING, 26 Ogos- Gaji minimum RM1,500 dikekalkan di bawah dasar sistem gaji progresif yang akan diperkenalkan oleh kerajaan.Menteri Sumber Manusia V. Sivakumar berkata sistem gaji progresif, dilihat paling relevan untuk dilaksanakan di negara ini berikutan ia berupaya meningkatkan produktiviti pekerja dan menguntungkan majikan. Bagaimanapun katanya, sistem itu perlu seiring dengan gaji minimum yang ditetapkan iaitu RM1,500 bagi membantu pekerja menghadapi kos sara hidup yang tinggi ketika ini."Apabila kita melaksanakannya, kita lihat ia akan membantu majikan meningkatkan produktiviti. "Pada masa yg sama mereka yang mempunyai kelayakan kemahiran tertentu akan dibayar dengan gaji setimpalnya, jadi situasi 'menang-menang' untuk dua-dua pihak", katanya demikian pada sidang media selepas Program Dialog Perburuhan di Kuching hari ini.Jelasnya, Mesyuarat Majlis Tindakan Ekonomi Negara baru-baru ini yang dipengerusikan Perdana Menteri Datuk Seri Anwar Ibrahim bagi memperinci garis panduan dasar itu turut menetapkan pelaksanaan sistem gaji progresif tidak diwajibkan ke atas semua majikan swasta.Pada Khamis lalu Menteri Ekonomi Rafizi Ramli memaklumkan dasar sistem gaji progresif diluluskan di peringkat Kabinet serta akan dibentangkan dalam Belanjawan 2024 pada Oktober ini.Ia dijangka dilaksanakan pada April atau Mei tahun depan.Dalam sidang media yang sama beliau berkata pihaknya akan meneliti cadangan penggubalan Akta Iklan Gaji agar majikan lebih telus dengan mewajibkan mereka meletakkan tangga gaji dalam iklan pekerjaan yang ditawarkan.Sebelum ini akta itu tidak mewajibkan majikan berbuat demikian.


PM beri sumbangan peribadi kepada dua waris nahas Elmina

KUALA LUMPUR, 26 Ogos- Perdana Menteri Datuk Seri Anwar Ibrahim menyampaikan sumbangan peribadi kepada keluarga dua mangsa nahas pesawat terhempas di Bandar Elmina, Shah Alam, pada 17 Ogos lalu. Sumbangan itu disampaikan melalui Setiausaha Politiknya Ahmad Farhan Fauzi yang turut berkesempatan menziarahi dua keluarga mangsa yang terkorban dalam nahas itu.Menerusi hantaran di laman Facebook, Perdana Menteri Datuk Seri Anwar Ibrahim berkata, "pertemuan itu adalah untuk menyampaikan sumbangan beliau kepada keluarga Allahyarham Ustaz Idris Abdol Talib dan Allahyarham Khairil Azwan Jamaluddin di Felda Mempaga 1, Karak dan Kampung Ketari, Bentong Pahang."Perdana menteri menyatakan rasa "dukacita dan mendoakan agar keluarga mangsa terus diberikan kekuatan serta ketabahan yang tinggi saat diuji dengan ujian besar itu."Dalam perkembangan lain, polis telah memanggil lebih 10 individu bagi merakam percakapan untuk membantu siasatan berhubung nahas tersebut.Ketua Polis Selangor Datuk Hussein Omar Khan berkata, antara yang dipanggil ialah individu yang mempunyai video rakaman kejadian, syarikat penerbangan dan wakil Pihak Berkuasa Penerbangan Awam Malaysia (CAAM)."Pihak kami sedang menunggu perkembangan daripada siasatan daripada Biro Keselamatan Kemalangan Udara (BSKU)," katanya.Dalam nahas terbabit, 10 individu terkorban termasuk Datuk Seri Johari Harun yang juga Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang.Mangsa yang maut terdiri daripada enam penumpang dan dua kru pesawat ringan itu, manakala dua lagi merupakan orang awam.Masing-masing penunggang p-hailing dan pemandu e-hailing yang menggunakan lebuh raya berkenaan.

(Ahmad Farhan Fauzi (kiri) menyampaikan sumbangan peribadi perdana menteri kepada waris)


Pastikan Johor jadi negeri simpanan tetap Kerajaan Perpaduan

MUAR, 26 Ogos - Kemenangan gabungan Pakatan Harapan (PH)-Barisan Nasional (BN) pada Pilihan Raya Kecil di Simpang Jeram dan Pulai sangat penting bagi memastikan Johor sebagai negeri simpanan tetap kepada Kerajaan Perpaduan.Pengerusi Barisan Nasional (BN) Datuk Seri Ahmad Zahid Hamidi berkata perkara itu penting agar kerajaan dapat membela kebajikan rakyat pelbagai kaum di negeri berkenaan."Elakkan PAS memasuki Johor. Cukuplah satu kerusi PAS di Maharani."Kita tidak mahu satu lagi DUN PAS di Simpang Jeram. Kita mesti tunjukkan bahawa Kerajan Perpaduan di antara BN dan PH akan menguasai seluruh Johor sebagai negeri Perpaduan paling kuat di di negara kita", katanya semasa berucap kepada  jentera Barisan Nasional DUN Jeram di Pejabat UMNO bahagian Bakri, di sini.Hadir sama Pengerusi Barisan Nasional Johor Datuk Seri Mohamed Khaled Nordin, Menteri Besar Johor , Datuk Onn Hafiz Ghazi , Ketua UMNO bahagian Bakri  Datuk Azman Ismail serta calon Ir. Nazri Abdul Rahman.Pada Pilihan Raya Negeri (PRN) Johor lepas, BN mencatatkan kemenangan besar apabila menangi 40 kerusi DUN, manakala PH, 10 kerusi.

(Pengerusi Barisan Nasional (BN) Datuk Seri Ahmad Zahid Hamidi/FOTO RTM)


KKD pastikan kelancaran telekomunikasi sempena Hari Kebangsaan

PUTRAJAYA, 26 Ogos- Kementerian Komunikasi dan Digital (KKD) akan memastikan kelancaran telekomunikasi di perkarangan Dataran Putrajaya pada sambutan Hari Kebangsaan nanti.Menterinya Fahmi Fadzil memaklumkan beberapa kenderaan 'Cell On Wheels' (COW) milik penyedia perkhidmatan telekomunikasi akan ditempatkan di kawasan itu bagi memastikan kelancaran capaian."Saya telah mengarahkan Suruhanjaya Komunikasi dan Multimedia Malaysia (MCMC) untuk memastikan tiada isu internet terutamanya di pusat media."Secara keseluruhan kita boleh menjangkakan jumlah pengunjung boleh mencecah 100,000 orang. Jadi kapasiti untuk liputan MCMC diarahkan untuk meneliti perkara ini dan menggunakan peralatan yang sesuai supaya tiada gangguan telekomunikasi pada hari tersebut," katanya kepada pemberita selepas meninjau raptai sambutan Hari Kebangsaan 2023 di sini.Fahmi juga menggalakkan semua pihak terlibat termasuk petugas media untuk menguji capaian liputan internet dan isyarat telekomunikasi talian masing-masing pada hari raptai penuh Hari Kebangsaan 2023 pada 29 Ogos ini.


Zoonosis boleh berjangkit kepada manusia

KUALA LANGAT, 26 Ogos- Satu daripada tiga individu boleh terdedah dijangkiti penyakit zoonosis bawaan haiwan.Antara lokasi panas penyebaran wabak jangkitan ialah kawasan riadah dan rekreasi.Kebiasaannya, ia menjangkiti manusia daripada haiwan perosak seperti tikus termasuk haiwan peliharaan seperti kucing dan anjing.Pengarah Jabatan Kesihatan Selangor, Datuk Dr. Sha’ari Ngadiman berkata, setakat minggu lalu, sebanyak 368 kes dilapor di negeri itu; berbanding 484 kes sepanjang 2022."Daripada 368 kes itu, ada empat kematian dan bagi daerah Kuala Langat kira-kira 30 kes dilaporkan dan dua daripadanya menyebabkan kematian. Itu merupakan sebab signifikan kita melaksanakan program basmi tikus, kerana haiwan roden itu berkait rapat dengan leptospirosis atau kencing tikus," katanya kepada RTM.Sementara itu, Pengarah Bahagian Kawalan Penyakit KKM, Dr Anita Suleiman yang ditemui RTM berkata, penyakit zoonosis boleh merebak kepada manusia melalui hubungan langsung atau melalui makanan, air atau persekitaran.Justeru, pendidikan awal penjagaan kebersihan adalah penting khasnya melibatkan pembuangan sisa pepejal makanan sebagai langkah pencegahan dan mengawal penyebaran."Mengambil contoh kes ini, ia ada hubungan secara langsung dengan air kencing seperti kencing tikus. Jadi saya fikir ia juga disebabkan sikap individu itu sendiri. Kita jangan menuding jari kepada sesiapa, kita perlu bertanggungjawab. Ini semua bermula dengan diri kita," katanya.


Banjir di Maran : Jumlah mangsa banjir menurun

MARAN, 26 Ogos - Empat Pusat Pemindahan Sementara (PPS) di Luit dan Chenor, Maran, Pahang masih dibuka namun jumlah penghuninya menunjukkan trend penurunan.Sehingga jam 3 petang tadi, penduduk terjejas banjir menurun kepada 464 orang berbanding 559 orang pada tengahari tadi.Pegawai Pertahanan Awam Daerah Maran, Kapten (PA) Mohd Nor Azhar Yusof berkata, sebanyak 119 keluarga telah ditempatkan di PPS yang disediakan.Daripada jumlah itu, 53 keluarga daripada 252 orang ditempatkan di PPS Kampung Baru Chedung, 64 keluarga daripada 207 orang ditempatkan di PPS Sekolah Kebangsaan Kuala Sentul.Manakala balai raya Kampung Bak-Bak menempatkan 2 orang sekeluarga dan Surau Kampung Bintang menempatkan 3 orang sekeluarga.Sebanyak 7 kawasan dilaporkan telah dilanda banjir malam tadi selepas hujan lebat berterusan sejak petang.Kawasan terbabit ialah Kampung Kuala Sentul, Pekan Sri Jaya, Kampung New Zealand, Kampung Baru Sungai Chedong, Kampung Berkat dan Taman Sri Chedung.Tambah Azhar, banjir kini mulai surut namun orang ramai dinasihatkan agar sentiasa peka dengan keadaan semasa sebagai langkah menjaga keselamatan masing-masing.


Konvoi motosikal jelajah enam masjid semarakkan kemerdekaan

GEORGETOWN, 26 Ogos -Kira-kira 200 penunggang motosikal menyertai program Jaulah Merdeka ke enam masjid di sekitar Pulau Pinang sempena Sambutan Hari Kebangsaan ke-66.Konvoi tersebut bermula di perkarangan Masjid Jamek, Jelutong dan dirasmikan Ketua Menteri Pulau Pinang, Chow Kon Yeow.Menurut Chow Kon Yeow, program tersebut diadakan bagi menyemarak semangat patriotisme dalam kalangan masyarakat.Tambahnya, konvoi tersebut akan turut menyerahkan Jalur Gemilang dan sumbangan pengimarahan masjid berjumlah RM1,000 di setiap masjid yang menjadi persinggahan."Acara yang sangat penting sempena hari Kebangsaan. Kibarkan Jalur gemilang sebagai usaha memupuk semangat patriotisme terhadap negara."Selain menyemai perpaduan agar rakyat fokus kepada pembangunan dan mengelakkan sentimen yang dapat merosakkan perpaduan kaum", katanya di sini.Enam masjid yang menjadi  hentian konvoi tersebut adalah Masjid Jamek, Jelutong, Masjid Al-Qahhar , Masjid Jamek Sungai Kechil, Masjid Jamek Al-Falah, Masjid Jamek Sinmpang Empat, Butterworth dan berakhir di Masjid Al-Hidayah, Kuala Muda, Penaga.Program tersebut merupakan anjuran kerjasama antara Jabatan Hal Ehwal Agama Islam Pulau Pinang (JHEAIP) dan Jabatan Kemajuan Islam Malaysia (JAKIM).

(Ketua Menteri Pulau Pinang, Chow Kon Yeow)


J-KOM terus dekati pelbagai kelompok masyarakat

TUMPAT, 26 Ogos- Jabatan Komunikasi Komuniti (J-KOM) akan melipat gandakan usaha mendekati pelbagai kelompok masyarakat di seluruh negara bagi menyebarkan maklumat Konsep Malaysia MADANI. Inisiatif itu dilakukan secara bersasar dan melibatkan penyertaan rakan stratergik daripada pelbagai agensi kerajaan termasuk Jabatan Penerangan Malaysia (JAPEN), Kementerian Pengajian Tinggi (KPT), Jabatan Pendidikan Negeri (JPN) selain wakil komuniti.Menurut Pengarah Bahagian Penyelidikan dan Perancangan Program J-KOM Cik Kazidi Mohd Zainuddin, pendekatan serta keperluan pelaksanaan program adalah berbeza di setiap lokasi.     Penganjuran program seperti itu juga memerlukan libat urus daripada semua pihak terutama komuniti setempat supaya meningkatkan kefahaman rakyat."Bagi J-KOM adalah keperluan masyarakat. Kamiu juga ingin menjalin kerjasama strategik dengan PPD, KEMAS dan pihak polis kerana mereka ini berada di lapangan dan menguruskan permasalahan rakyat."Jadi J-KOM perlu bersama kumpulan ini bagi memperhebat program yang dilaksanakan," katanya pada sidang media selepas menyempurnakan Program Mesra Madani di Sekolah Kebangsaan Chenderong Batu, di sini.Sejak Februari lalu, hampir 90 program bersemuka dianjurkan J-KOM membabitkan penyertaan komuniti tempatan.Mengulas lanjut, Cik Kazidi mengakui pihaknya turut berdepan cabaran dan kekangan ke arah memastikan konsep yang digagaskan Perdana Menteri, Datuk Seri Anwar Ibrahim itu dapat diterima baik rakyat. Selain mempunyai jumlah kekuatan kakitangan yang terhad, J-KOM juga berdepan masalah penyebaran berita palsu terutama di platform media sosial dan memerlukan tindakan lanjut bagi menangkis dakyah yang disebarkan.


Anthony yakin calon pertahan kerusi Pulai dan Simpang Jeram

SEREMBAN, 26 Ogos- Setiausaha Agung DAP, Anthony Loke Siew Fook yakin kerusi Parlimen Pulai dan Dewan Negeri (DUN) Simpang Jeram akan dipertahan gabungan Pakatan Harapan (PH) yang kini bekerjasama dengan Barisan Nasional (BN) melalui Kerajaan Perpaduan.Anthony berkata PH mampu mempertahankan kerusi di kedua-dua Pilihan Raya Kecil (PRK) tersebut pada 9 September ini."Saya yakin badan perhubungan UMNO Johor akan memberikan sokongan kepada calon PH yang mewakili Kerajaan Perpaduan pada PRK ini."Saya harap kerjasama dan bantuan daripada UMNO akan mempertahankan kerusi itu dan sokongan daripada pengundi BN," katanya kepada pemberita di sini.PRK Parlimen Pulai menyaksikan pertandingan tiga penjuru antara Suhaizan Kayat (PH), Zulkifli Jaafar (PN) dan Samsudin Mohamad Fauzi (Bebas).Manakala, PRK Dewan Negeri (DUN) Simpang Jeram juga menyaksikan pertembungan tiga penjuru antara Nazri Abdul Rahman (PH), Dr Mohd Mazri Yahya (PN) dan S. Jeganathan (Bebas).Dalam perkembangan lain Anthony menyambut baik teguran Perdana Menteri, Datuk Seri Anwar Ibrahim berkenaan penggunaan lambang parti dalam penyaluran bantuan kerajaan kepada rakyat.Teguran itu perlu diterima semua pihak termasuk menteri serta ahli Parlimen tanpa mengira parti yang diwakili."Teguran perdana menteri memang tepat, ini merupakan peruntukan kerajaan bukan wang daripada individu dan wang dari parti. Jadi peruntukan kerajaan kita mesti disalurkan mengikut peruntukan kerajaan dan menggunakan lambang jata negara," katanya.Anthony yang juga Ahli Parlimen Seremban berkata demikian kepada pemberita selepas menyerahkan cek peruntukan Projek Mesra Rakyat (PMR) kepada pihak Persatuan Ibu Bapa dan Guru (PIBG) Sekolah Menengah Kebangsaan (SMK) Datuk Sheikh Ahmad, di sini.Penyerahan peruntukan PMR berjumlah RM324,668 kepada sekolah tersebut bagi menampung dana pembinaan sebuah dewan terbuka berbumbung untuk kegunaan warga sekolah.


Saifuddin tepis dakwaan beri kerakyatan kepada warga asing

ALOR SETAR, 26 Ogos- Menteri Dalam Negeri Datuk Seri Saifuddin Nasution Ismail menepis sebarang dakwaan kementeriannya sedang dalam proses memberikan kerakyatan Malaysia secara besar-besaran kepada warga asing terutama dari China.Perkara itu disebabkan ia berkaitan kewarganegaraan dan ia dilihat sebagai sensitif.Ketika ini kementerian itu dalam usaha menyelesaikan isu permohonan kewarganegaraan membabitkan rakyat Malaysia terlebih dahulu."Kita mengutamakan permohonan daripada rakyat Malaysa terlebih dahulu. Kebanyakan mereka menghadapi kesukaran berikutan mengambil anak angkat daripada pusat penjagaan berdaftar. Kebanyakan kes ini diselesaikan."Selama ini tiada siapa yang ambil peduli tentang mereka dan memikirkan masa depan anak-anak ini. Inilah yang kami sedang lakukan, bukan mudah isu kewarganegaraan ini. Ia sangat sensitif, tetapi saya menepis tohmahan berkenaa roses yang dilakukan ini memberik taraf kerakyatan secara besar-besaran kepada warga China," katanya kepada media selepas menyerahkan surat kelulusan permohonan kewarganegaraan kepada seorang penerima Khatanak Sayyan, 19 tahun.Khatanak sebelum ini tidak mempunyai dokumen pengenalan diri sejak dilahirkan di negara ini dan ibu bapanya merupakan warganegara Malaysia namun tidak mendaftarkan perkahwinan mereka.Menurut Saifuddin, terdapat lebih 140,000 permohonan kewarganegaraan diterima dan sebanyak 9,000 telah diproses termasuk permohonan yang diluluskan.Terdapat banyak kes membabitkan isu permohonan kewarganegaraan antaranya disebabkan perkahwinan ibu bapa yang tidak dibuat secara teratur.Sebelum ini, Jabatan Pendaftaran Negara (JPN) dilapor menafikan dakwaan kira-kira 54,000 warga China sedang dalam proses diberikan kerakyatan Malaysia kononnya untuk menjadi pengundi DAP.


Hari Terbuka PDRM Pahang tawar diskaun saman

KUANTAN, 26 Ogos- Kontinjen Pahang menganjurkan Hari Terbuka PDRM Pahang sempena sambutan Hari Ulang Tahun Persatuan Keluarga Polis (PERKEP) Malaysia ke-55, di Kuantan.Menurut Ketua Polis Pahang, Datuk Yahaya Othman, sambutan itu diadakan secara terbuka dengan menggalakkan kehadiran orang awam turut serta."Pelbagai program diadakan termasuk 40 gerai dengan jualan dan pameran turut ditawarkan."Orang ramai juga berpeluang untuk menyemak kadar pembayaran saman dengan diskaun sebanyak 50 peratus ditawarkan dalam program berkenaan," katanya kepada pemberita selepas merasmikan Program Hari Terbuka PDRM Kontinjen Pahang sempena sambutan Hari Perkep ke-55 di Kompleks Sukan PDRM Alor Akar, di sini.Dalam pada itu, Yahaya Othman menjangkakan kehadiran seramai 50,000 pengunjung memeriahkan program berkenaan yang berlangsung sehingga lewat petang ini.


Penglibatan ibu, bapa penting bagi laksana agenda sekolah

PORT DICKSON, 26 Ogos- Penglibatan ibu bapa dalam menyokong setiap agenda yang dibawakan oleh pihak sekolah untuk kecemerlangan pelajar dilihat penting bagi memastikan setiap daripadanya dapat dilaksanakan dengan baik.Menurut Menteri Besar Negeri Sembilan  Datuk Seri Aminuddin Harun, ibu bapa perlu memberikan komitmen khususnya penyertaan dalam mesyuarat Persatuan Ibu Bapa dan Guru (PIBG) agar setiap perkara berbangkit dapat dibincangkan secara bersama."Ibu bapa perlu turut serta dalam perkembangan di sekolah bagi memastikan setiap aktiviti dirancang dan dijalankan dapat disempurnakan."Sumbangan bukan sahaja berupa wang ringgit, malah termasuk tenaga agar dapat menyegerakan peningkatan kecemerlangan sekolah," katanya demikian ketika ditemui pada Hari Kecemerlangan Sekolah Menengah Kebangsaan Tinggi Port Dickson di sini.Dalam pada itu, Aminuddin yang juga merupakan Ahli Parlimen Port Dickson turut memandang serius terhadap fasiliti di sekolah itu yang dilaporkan uzur dan perlu ditambah baik bagi keselesaan para pelajar dan guru.


Saifuddin optimis gabungan PH-BN pertahan PRK Johor

ALOR SETAR, 26 Ogos- Ketua Setiausaha Pakatan Harapan (PH) Datuk Seri Saifuddin Nasution Ismail optimis gabungan PH-BN, akan mempertahankan kerusi Parlimen P 161 Pulai dan Dewan Negeri (DUN) N 13 Simpang Jeram pada Pilihan Raya Kecil (PRK), 9 September ini. Menurut Saifuddin, "kedua-kedua kerusi itu akan menjadi milik Kerajaan Perpaduan berdasarkan pemerhatian situasi semasa di kawasan berkenaan semalam.Saifuddin berkata demikian ketika menjawab soalan wartawan berkenaan gelombang Perikatan Nasional (PN) yang seakan memberi bayangan untuk mewujudkan persaingan sengit pada PRK itu.Bagaimanapun, Saifuddin memberikan jawapan,"kita akan tengok pada PRK 9 September nanti."Saifuddin ditemui selepas menyerahkan replika cek sumbangan sebagai Menteri Dalam Negeri bagi pembelian van jenazah kepada Masjid Ar Raudhah, Sungai Durian, Pokok Sena.


Tujuh kawasan di Maran terjejas banjir

MARAN, 26 Ogos- Tujuh kawasan di Mukim Luit dan Chenor di daerah Maran dilanda banjir selepas hujan lebat berterusan sejak petang semalam.Kawasan terbabit ialah Kampung Kuala Sentul, Pekan Sri Jaya, Kampung New Zealand, Kampung Baru Sungai Chedong, Kampung Berkat dan Taman Sri Chedung mula dinaiki air pada pukul 10.50 malam tadi.Pegawai Pertahanan Awam Daerah Maran Kapten (PA) Mohd Nor Azhar Yusof berkata, "sebanyak empat pusat pemindahan sementara (PPS) dibuka dan menempatkan 145 keluarga membabitkan 559 penduduk terjejas banjir."PPS Kampung Baru Sungai Chedong menempatkan 53 keluarga dan 252 penduduk, Balairaya Kampung Berkat, tujuh keluarga (26 penduduk), SK Kuala Sentul menempatkan 64 keluarga (207 penduduk) dan Surau Taman Sri Chedong menempatkan 21 keluarga (74 penduduk)."Agensi penyelamat sedang membuat pemantauan dan menghantar bantuan keperluan asas bencana serta kit makanan kepada penduduk yang terjejas," katanya kepada RTM."Ketika ini, air mulai surut namun orang ramai dinasihatkan agar sentiasa peka dan mendapatkan maklumat terkini terutama melibatkan laluan yang ditenggalami air yang boleh mengancam keselamatan mereka." katanyaOrang ramai boleh menghubungi Sekretariat Jawatankuasa Pengurusan Bencana Daerah Maran (JPBD Maran / Negeri Pahang atau Angkatan Pertahanan Awam Negeri Pahang di talian 09-2995 991.

(Orang awam mengalihkan kereta yang dibawa arus banjir)


Polis Melaka tidak kompromi, lindungi anggota terlibat salah laku jenayah

AYER KEROH, 26 Ogos - Semua pegawai dan anggota Polis kontijen Melaka diingatkan supaya tidak terbabit dengan sebarang jenayah, kes salah laku atau salah guna kuasa.Ketua Polis Melaka, Datuk Zainol Samah berkata, pihaknya sentiasa memantau pegawai serta anggotanya dan tidak akan sesekali berkompromi sekiranya mereka menjejaskan imej pasukan itu."Jadi itulah yang akan kita laksanakan akan kita buat. Jadi selain daripada itu, sememangnya di peringkat penyelia sendiri perlu mengawal selia pegawai dan anggota dengan baik supaya perkara-perkara seperti salah guna kuasa dan juga terlibat dengan jenayah tu dapat kita pantau."Setakat ini tiada apa-apa kes yang dilaporkan. Walaubagaimanapun bukan bermakna tidak ada langsung tindakan terhadap anggota yang melakukan kesalahan", katanya di sini.Terdahulu, Datuk Zainol mendahului senarai  349 penerima Darjah, Bintang dan Pingat Kebesaran Negeri Melaka sempena Sambutan Hari Jadi ke-74 Yang di-Pertua Negeri, Tun Seri Setia Mohd Ali Mohd Rustam.Datuk Zainol merupakan antara empat penerima Darjah Cemerlang Seri Melaka (D.C.S.M) yang membawa gelaran Datuk Wira pada sesi kedua istiadat yang berlangsung di Dewan Istiadat di Seri Negeri, itu.Sementara itu, Zainol turut berkata, Polis Melaka telah menyiapkan anggotanya bagi menghadapi Tahun Melawat Melaka 2024.Katanya, pelbagai siri perbincangan telah dijalankan bersama kerajaan negeri bagi memastikan kelancaran trafik serta keselamatan para pelancong sepanjang berada di negeri berkenaan.


Orang ramai digalakkan pakai batik pada sambutan Hari Kebangsaan di Putrajaya

(Raptai perarakan Hari Kebangsaan di Putrajaya/Fb Fahmi Fadzil)

PUTRAJAYA, 26 Ogos- Orang ramai digalakkan memakai pakaian batik ketika sambutan Hari Kebangsaan 2023 yang akan berlangsung pada Khamis ini di Dataran Putrajaya.Menteri Komunikasi dan Digital (KKD), Fahmi Fadzil, berkata galakan itu bukan sahaja bagi memeriahkan acara sambutan yang bertemakan Malaysia MADANI: Tekad Perpaduan, Penuhi Harapan itu, malah ia juga dapat menunjukkan sokongan padu kepada industri batik tempatan.

(Menteri Komunikasi dan Digital, Fahmi Fadzil)

Pakaian batik Malaysia bertemakan semangat kemerdekaan bakal mewarnai sambutan Hari Kebangsaan 2023 dan akan diperagakan oleh barisan jemaah menteri, tetamu kehormat serta urus setia."Kita ingin mengetengahkan dan mengutamakan baju batik dan fesyen batik kerana ini semestinya menjadi kebanggaan untuk rakyat Malaysia. Pada masa sama batik yang kita gunakan untuk hari Hari Kebangsaan tahun ini agak unik kerana mengguna pakai teknik 'clear' yang sebenarnya telah dicipta dan diinovasi oleh pihak kerajaan maksudnya di Perak sewaktu pandemik.

"Jadi kita usaha untuk mengetengahkan ciptaan ini inovasi ini dan kita sangat bangga dapat memperagakan", katanya selepas mengadakan tinjauan raptai pertama perarakan Hari Kebangsaan di Putrajaya.Mengulas tahap persiapan sambutan berkenaan, beliau yang juga Pengerusi Jawatankuasa Induk Sambutan Hari Kebangsaan dan Hari Malaysia 2023 berkata, ia berjalan lancar dan pihaknya sedang meneliti isu berkaitan jangka masa bagi memastikan tiada masalah timbul pada hari berkenaan.


Program MADANI Afiat, KKM dapat sambutan positif

(Menteri Kesihatan Dr Zaliha Mustafa (dua, kanan) melawat reruai pada Program MADANI Afiat Peringkat Negeri Johor/BERNAMA)

SEGAMAT, 26 Ogos- Program MADANI Afiat, Kementerian Kesihatan Malaysia( KKM) terus mendapat sambutan positif masyarakat selepas berjaya menarik penyertaan pelbagai agensi kerajaan dan rakan strategik di empat buah negeri iaitu Selangor, Kedah, Terengganu dan Johor.  Pelbagai pengisian menarik termasuk pameran interaktif yang sering menjadi tumpuan pengunjung dalam mendapatkan perkhidmatan kesihatan dan lain-lain perkhidmatan.   Timbalan Pengarah (Operasi Program) Bahagian Pendidikan Kesihatan KKM, Aziman Mahdi, berkata sejumlah 23 agensi melibatkan kerajaan, swasta dan pertubuhan bukan kerajaan (NGO) terlibat dalam sesi kali ini di Segamat Johor.  "Kita berpeluang bersama komuniti melancarkan pemurnian dalam program bersama rakyat yang mana afiat untuk kita tekankan mesej itu sendirilah, terutamanya dalam kita hendak menggalakkan gaya hidup sihat dalam kalangan rakyat. Keduanya untuk memperkenalkan perkhidmatan kesihatan yang ada di negara kita khususnya di Johor. "Kita hendak bentuk pemahaman kepada rakyat kita supaya mengamalkan kawalan kendiri dengan saringan kesihatan dan kita bagi peluang, kita faham tentang kebersihan kesedaran yang dapat diamalkan", katanya.Johor yang menjadi lokasi ke-4 Program Madani Afiat menyasarkan lebih 3,000 pengunjung. Aktiviti Gotong-royong Mega Perangi Aedes 2.0 peringkat kebangsaan dilaksanakan dengan penglibatan  sukarelawan My Champion Combi dari daerah Segamat, anggota agensi kerajaan dan swasta serta komuniti setempat.  Turut diadakan aktiviti saringan kesihatan dari rumah ke rumah melibatkan pelatih jurarawat Institut latihan KKM.

(Menteri Kesihatan Dr Zaliha Mustafa dalam Program MADANI Afiat Johor di Sekolah Kampung Jawa dekat Sekijang hari ini/BERNAMA)


Lebih banyak pelepasan nyamuk wolbachia bersasar

SEGAMAT, 26 Ogos- Lebih banyak pelepasan nyamuk wolbachia akan dilaksanakan menerusi Program Pelepasan Nyamuk Berwolbachia di lokaliti-lokaliti yang dikenal pasti mempunyai peningkatan kes demam denggi.   Menteri Kesihatan, Dr Zaliha Mustafa berkata, setakat ini pelepasan dibuat mengikut jadual yang dicadang KKM. Selepas ini, pelepasan nyamuk wolbachia akan dibuat di kawasan-kawasan baharu dan dikenal pasti menjadi tempat pembiakan nyamuk aedes. Sejak Julai 2019 hingga Mei lepas, 50 juta ekor nyamuk aedes wolbachia dilepaskan secara berperingkat di 28 lokaliti melibatkan tujuh negeri. "Dalam masa dua tahun ni kita akan lihat balik keberkesanannya dan baru kita lihat sama ada meneruskan atau tidak tetapi setakat hari ini kita nampak keberkesanannya macam saya sebut tadi antara 30%-80% dalam pengurangan kes denggi," kata Zaliha selepas Majlis Pelancaran Program Madani Afiat Peringkat Negeri Johor dan Gotong-Royong Mega Perangi Aedes 2.0 Peringkat Kebangsaan di sini.  Sehingga Ogos lalu, sebanyak 73,680 kes denggi direkodkan di negara ini berbanding 33,911 kes dalam tempoh sama tahun lalu.  53 kematian direkodkan berbanding 22 kematian tahun lalu.  Johor merupakan negeri keempat melaksanakakan Program Madani Afiat selepas Selangor, Kedah dan Terengganu.

(Dr Zaliha selepas Majlis Pelancaran Program Madani Afiat Peringkat Negeri Johor dan Gotong-Royong Mega Perangi Aedes 2.0 Peringkat Kebangsaan)


10 Buah motorsikal disita dalam Op Bersepadu IPD Kubang Pasu

(Op Bersepadu IPD Kubang Pasu di Jalan Bukit Mok Cun, Kodiang, Kedah, petang semalam)

KODIANG, 26 Ogos- Sebanyak 10 buah motorsikal disita dalam Op Bersepadu Ibu Pejabat Polis Daerah (IPD) Kubang Pasu di Jalan Bukit Mok Cun, Kodiang, Kedah, petang semalam.Operasi dilakukan selepas pihak polis menerima aduan berkaitan aktiviti sekumpulan remaja yang berkumpul beramai-ramai dan menunggang motorsikal secara berbahaya.Ketua Polis Daerah Kubang Pasu, Supritendan Rodzi Abu Hassan berkata operasi diketuai Inspektor Wan Mazuan Wan Mahmud dari Bahagian Siasatan dan Penguatkuasaan Trafik IPD Kubang Pasu bersama anggota sepasukan anggota Balai Polis Kodiang bermula pukul 5.00 petang.

(Antara motorsikal yang disita dalam Op Bersepadu Ibu Pejabat Polis Daerah (IPD) Kubang Pasu di Jalan Bukit Mok Cun, Kodiang, Kedah)

Ketika operasi dilakukan, sekumpulan remaja bermotorsikal termasuk sebahagian besar daripadanya yang tidak memakai topi keledar cuba melarikan diri. Namun kesemua mereka berjaya ditahan selepas lokasi berkenaan ditutup.Dalam operasi itu, sebanyak 124 saman telah dikeluarkan atas pelbagai kesalahan. Antaranya tidak memiliki lesen memandu, lesen kenderaan motor tamat tempoh, dan ubah suai motorsikal.Operasi tamat pada pukul 9.00 malam.Tegas Supritendan Rodzi, polis tidak akan berkompromi dengan mana-mana pihak yang melakukan kesalahan dan melanggar undang-undang.Pemantauan akan dilakukan dari semasa ke semasa.


Skim perubatan MADANI diperluas

KUALA LUMPUR, 25 Ogos- Skim Perubatan MADANI di klinik perubatan swasta berdaftar diperluas ke tujuh daerah terbaharu, menjadikan skim berkenaan tersedia di 21 daerah seluruh negara.Menurut ProtectHealth selaku pelaksana skim itu, "daerah terlibat ialah Kota Bharu dan Pasir Mas di Kelantan, Kuantan (Pahang), Melaka Tengah (Melaka), Seremban (Negeri Sembilan), Seberang Perai Tengah (Pulau Pinang) dan Perlis."Penerima STR di semua daerah terlibat boleh mula mendapatkan rawatan percuma seperti konsultasi, pemeriksaan, ubat-ubatan, prosedur dan rujukan di klinik perubatan swasta.ProtectHealth telah menerima 210 permohonan daripada klinik swasta untuk menjadi panel klinik Skim Perubatan MADANI dengan 25 klinik telah beroperasi di tujuh daerah berkenaan.


Perkasa golongan belia guna pendekatan baharu

KUALA LUMPUR, 25 Ogos- Isu kemiskinan yang semakin meningkat dan jurang antara masyarakat boleh ditangani menerusi pendekatan dan penyelesaian baharu .Sultan Perak, Sultan Nazrin Muizzuddin Shah bertitah, antara pendekatannya ialah memperkasa golongan belia dalam usaha membantu golongan muda, tua dan terpinggir untuk mengatasi halangan struktur dan sistematik yang dihadapi.Baginda bertitah, Geran Anugerah Merdeka bagi Penempatan Antarabangsa yang diwujudkan sejak 2012 memberi peluang kepada mereka yang berusia di bawah 35 tahun mencipta penyelesaian dan memacu perubahan bagi menangani beberapa keperluan negara yang paling mendesak."Geran dianugerahkan setiap tahun kepada belia Malaysia yang layak untuk membenarkan mereka menjalankan projek di institusiyang diiktiraf antarabangsa, bagi membangunkan kepakaran mereka sendiri dan mengembangkan rangkaian mereka."Perkara itu sekali gus meningkatkan keupayaan mereka untuk menyumbang secara positif kepada masyarakat," titah baginda pada majlis penyerahan Geran Anugerah Merdeka di sini.Pada majlis itu, Sultan Nazrin berkenan mengumumkan lima penerima Geran Anugerah Merdeka untuk Penempatan Antarabangsa 2023. Mereka ialah Masni Mat Dong, seorang pensyarah dari Universiti Pengurusan dan Teknologi Tunku Abdul Rahman dan Syaza Soraya Sauli iaitu calon PhD bagi kategori pendidikan dan masyarakat dari Universiti Teknologi Malaysia.Manakala Penerima lain ialah Dr Ng Chuck Chuan, Felow Pasca Doktoral dari Universiti Teknologi Nanyang serta Pegawai Penyelidik Amaziasizamoria Jumail bagi kategori alam sekitar dan Pembantu Profesor di Xiamen Universiti Malaysia Dr Kong Xin Ying (kategori kesihatan, sains dan teknologi).


Sekolah daif di Sabah dan Sarawak diberi perhatian

SEMPORNA, 25 Ogos- Kementerian Pendidikan, memberi perhatian serta komitmen besar kepada bidang pendidikan terutama kebajikan murid serta pembangunan sekolah daif di Sabah dan Sarawak. Isu kanak-kanak tanpa dokumen serta bukan warganegara dan keperluan lain sekolah, juga akan menjadi tindak susul kementerian bersama Jabatan Pendidikan Negeri Sabah.Menteri Pendidikan Fadlina Sidek berkata kepada RTM, "kita lihat pelbagai pihak memberikan bantuan dan sokongan melalui program-program khusus daripada komuniti untuk membantu anak-anak kita bersekolah."Insya-Allah program dan rangka kerja lawatan seperti ini adalah komitmen terbesar daripada pihak KPM khususnya yang kita namakan khusus tindak susul parlimen."Fadhlina kini dalam lawatan kerja dua hari di Tawau, Kunak serta Semporna yang merupakan daerah di Pantai Timur Sabah bagi Program Tindak Susul (PTS) Parlimen untuk akses pendidikan kanak-kanak warganegara dan bukan warganegara.Lawatan PTS adalah berbeza dengan rangka kerja lain kerana melibatkan isu-isu yang dibangkitkan dalam Parlimen untuk kepentingan serta keperluan sekolah-sekolah di Sabah dan Sarawak.


Remaja lemas, ditemukan petang tadi

ROMPIN, 25 Ogos- Remaja lelaki yang dilaporkan hilang selepas dihanyutkan arus ketika mencari kepah di Sungai Lubuk Batu, Kota Bahagia, Rompin ditemukan mati lemas, petang tadi.Pegawai Perhubungan Awam, Jabatan Bomba dan Penyelamat Malaysia (JBPM) Pahang Zulfadli Zakaria berkata, "mayat Mohd Iman Daniel Azri, 14, ditemukan pasukan penyelamat kira-kira pukul 7.00 petang selepas timbul kira-kira lima meter dari lokasi dia dihanyutkan."Menurutnya, mayat mangsa diserahkan kepada pihak polis untuk tindakan lanjut.Mohd Iman Daniel dikhuatiri lemas selepas dihanyutkan arus kira-kira pukul 5.30 petang semalam.Susulan kejadian itu operasi mencari dan menyelamat (SAR) segera digerakkan pukul 7.00 petang pada hari kejadian.Operasi menyelamat itu disertai sepasukan pegawai dan anggota bomba dan Angkatan Pertahanan Awam (APM) dengan dibantu penduduk kampung.Operasi disambung pada pagi tadi dan ditamatkan selepas mayat mangsa ditemui.

(Operasi mencari dan menyelamat (SAR) di Sungai Lubuk Batu)


Dua kes positif cacar monyet dikesan - KKM

KUALA LUMPUR, 25 Ogos- Kementerian Kesihatan Malaysia (KKM) mengesahkan dua kes positif jangkitan cacar monyet, mpox di negara ini.Kenyataan Ketua Pengarah Kesihatan Datuk Dr Muhammad Radzi Abu Hassan berkata dalam satu kenyataan, kes disahkan pada 26 Julai lalu melibatkan seorang warga asing. Manakala kes kedua, merupakan individu tempatan yang merupakan kontak kepada kes mpox pertama serta disahkan positif pada 29 Julai lepas.Bagaimanapun Muhammad Radzi dalam kenyataannya menasihatkan "semua pengembara yang tiba dari negara-negara melaporkan mpox dinasihat, memantau status kesihatan kendiri setiap hari termasuk gejala jangkitan mpox bagi tempoh 21 hari dari tarikh ketibaan di Malaysia."Semua pengamal perubatan juga, disaran peka terhadap individu dengan gejala lepuh yang datang mendapatkan rawatan, terutamanya dalam kalangan kumpulan berisiko tinggi. Kenyataan turut memaklumkan, "pada masa ini, terdapat 10 makmal menyediakan perkhidmatan ujian pengesanan mpox."Kes disyaki mpox hendaklah dinotifikasi ke pejabat kesihatan berhampiran melalui Sistem e-Notifikasi agar siasatan lanjut serta langkah kawalan dapat dijalankan oleh Pejabat Kesihatan Daerah.


PM bangga prestasi agensi kerajaan dalam tempoh lapan bulan tadbir negara

KUALA LUMPUR, 25 Ogos - Perdana Menteri Datuk Seri Anwar Ibrahim menzahirkan rasa bangga akan prestasi yang ditunjukkan agensi kerajaan sepanjang lapan bulan di bawah kelolaannya. Menurutnya, Amanah Raya Berhad (AmanahRaya), merupakan antara agensi di bawah Kementerian Kewangan telah mempamerkan prestasi yang baik dalam pengurusannya. "Saya sudah hampir lapan bulan dalam kerajaan mengetuai negara. Saya bangga menelusuri setiap agensi dan minta dipantau teliti kalau ada apa-apa kekurangan, ketirisan, kerosakan terutama berskala besar."Alhamdulilah setakat ini prestasi AmanahRaya prestasinya baik. Saya harap semangat ini dikekalkan kerana ia tidak hanya terletak pada pimpinan, tetapi seluruh keluarga,” katanya, kata Anwar dalam ucapan sempena sambutan Ulang Tahun ke-100 AmanahRayaAnwar kemudian melancarkan logo khas 100 tahun AmanahRaya.Sehingga 31 julai, lebih 1.1 juta wasiat telah didaftarkan di bawah AmanahRaya. Manakala, lebih 312,000 fail pusaka dan 158,600 fail amanah masing-masing bernilai, RM11.2 bilion dan RM7.7 bilion ditadbir sepanjang penubuhannya.

(Perdana Menteri, Datuk Seri Anwar Ibrahim/FOTO BERNAMA)


Himpunan 40 hadis untuk umat Islam dilaksana tahun depan

ISKANDAR PUTERI, 25 Ogos- Kerajaan Perpaduan tidak pernah memaksa golongan bukan Islam untuk menghafal atau mendalami himpunan Hadis 40 Imam Nawawi. Sebaliknya modul penghayatan hadis itu hanya untuk guru serta pelajar beragama Islam. Menurut Perdana Menteri Datuk Seri Anwar Ibrahim, "inisiatif menerbitkan semula koleksi hadis berkenaan adalah usaha bagi memupuk kefahaman agama dalam kalangan umat Islam sendiri, terutamanya golongan muda."Kementerian Pendidikan pada 19 Ogos lepas melancarkan modul Penghayatan Hadis 40 Imam Nawawi bertujuan memupuk penghayatan hadis bermula di peringkat sekolah. Perdana Menteri turut mengharapkan penganut agama lain tidak meremehkan usaha untuk meningkatkan keyakinan umat Islam kepada agama.Sementara itu menerusi kenyataan Kementerian Pendidikan, "Program rintis Modul Penghayatan Hadis 40 Imam Nawawi akan dilaksana di seluruh negara, tahun depan."Modul berkenaan, memberi fokus kepada guru dan murid beragama Islam di 61 Sekolah Menengah Kebangsaan Agama dan 228 Sekolah Agama Bantuan Kerajaan.Bagaimanapun Kementerian Pendidikan sentiasa berusaha menerapkan nilai-nilai murni merangkumi elemen perpaduan, silang budaya, kepelbagaian agama dan saling menghormati antara kaum.Program rintis itu, bertujuan memupuk semangat ihsan, kasih sayang dan memperkasakan kefahaman agama dalam kalangan guru dan murid beragama Islam.


'Harimau Digital Asia' pastikan pencapaian tiga aspek utama

KUALA LUMPUR, 25 Ogos- Malaysia berpotensi menjadi 'Harimau Digital Asia'.Justeru, Menteri Komunikasi dan Digital (KKD), Fahmi Fadzil komited untuk mengatasi isu berkaitan infrastruktur dan meningkatkan pelabuan dalam sektor ekonomi digital. Usaha yang bakal direalisasikan agensi serta pihak di bawah KKD, membolehkan rakyat menikmati manfaatnya. "Bagi kementerian, kita ada tiga perkara penting...pertama infrastruktur termasuk memastikan tiga peratus terakhir kawasan berpenduduk yang tidak ada 'connectivity' kita selesaikan masalah itu."Kedua menjamin atau meningkatkan tahap keselamatan siber dan juga penjagaan data peribadi."Ketiga meningkatkan jumlah pelaburan dan mengembangkan ekonomi digital," katanya.Beliau bercakap kepada media selepas melancarkan Kempen #JagaDataKita, di sini hari ini.

(Menteri Komunikasi dan Digital, Fahmi Fadzil)


PH BN, serasi bentuk Kerajaan Perpaduan

JOHOR BAHRU, 25 Ogos- Keserasian antara Barisan Nasional (BN) dan Pakatan Harapan (PH) kini semakin utuh selepas lapan bulan bekerjasama membentuk Kerajaan Perpaduan.Pengerusi BN, Datuk Seri Dr Ahmad Zahid Hamidi menjelaskan, keserasian itu akan terus dibuktikan melalui kemenangan dalam Pilihan Raya Kecil (PRK) Pulai dan Simpang Jeram pada 9 September."Tetapi yang penting dalam negara kita kebersamaan dan kesefahaman di antara pelbagai kaum budaya dan agama mesti ditunjukkan."Perkara itu supaya tidak timbul prejudis dan prasangka di negara kita, kerana ia penting dalam membentuk sebuah Malaysia MADANI dengan kepelbagaian kaum di negara ini," katanya kepada pemberita RTM.Oleh itu kedua-dua kawasan berkenaan perlu terus kekal menjadi tapak dan kubu kuat politik bagi kedua-dua gabungan tersebut. Ahmad Zahid dijangka hadir memberi sokongan terhadap calon PH bagi parlimen Pulai, Suhaizan Kaiat yang akan menghantar borang penamaan calon di Dewan Jubli Intan Sultan Ibrahim, Johor Bahru, esok.


166,653 pengundi berdaftar bagi Parlimen Pulai

JOHOR BAHRU, 25 Ogos- Seramai 166,653 pengundi berdaftar akan menjalankan tanggungjawab mereka, bagi memilih calon untuk berkhidmat kepada rakyat, pada Pilihan Raya Kecil (PRK) Parlimen Pulai, pada 9 September ini.Calon yang bertanding, perlu mempunyai komitmen tinggi untuk berkhidmat di kawasan itu, susulan ia menjadi lokasi limpahan warga bandaraya dan pelancong Singapura.Wartawan RTM Erwin Zaid, mendapatkan Pakar Politik Universiti Teknologi Malaysia (UTM) Dr. Mazlan Ali berkenaan Parlimen P 161 Pulai.Ia berikutan parlimen itu terletak di tengah-tengah antara Parlimen Johor Bahru, Iskandar Puteri, Pasir Gudang, dan Tebrau.Jadi oleh sebab itu, ramai orang awam keliru, dengan pembahagian parlimen tersebut.Berbeza dengan persepsi umum, Bandaraya Johor Bahru adalah sebahagian daripada kawasan Parlimen Pulai, dan bukannya di dalam Parlimen Johor Bahru.P 161 melibatkan dua kawasan Dewan Undangan Negeri (DUN), iaitu DUN Perling dan Kempas, merangkumi Taman Sri Putra, Kempas Baharu, Skudai Kiri, dan Taman Nusa Indah.Lokasi itu juga dilimpahi aktiviti perniagaan, kerana terdapat banyak pusat membeli belah dibina di P 161.

Bagi Dr Mazlan Ali yang ditemui pemberita berkata, prestasi Kerajaan Perpaduan dalam menyelesaikan isu rakyat, selama lapan bulan memerintah, akan menjadi faktor mempengaruhi pilihan pengundi di Pulai."Isu-isu lain yang kita lihat pada hari ini merupakan isu yang berkait dengan hubungan kaum. Ia mungkin akan menjadi fokus, dalam kempen pilihan raya kali ini."Oleh kerana Pulai, adalah satu kawasan Demografi yang sangat signifikan dengan konteks Malaysia sebagai masyarakat majmuk ia sudah pasti akan mempengaruhi situasi dan peluang dalam Pilihan Raya Kecil (PRK) ini," katanya.Selain itu, pengundi di Johor juga mempamerkan corak pemilihan berbeza dengan negeri-negeri di Pantai Timur, kerana pengundi memerhati dan membuat pertimbangan, berdasarkan isu-isu semasa.Beliau turut mengulas mengenai kedudukan parti di negeri pantai timur dan utara dilihat, "mereka lebih setia kepada parti politik, dan membuat keputusan politik berdasarkan parti yang bertanding. "Berbeza di Johor, mereka memberi rating kepada calon, mereka melihat calon, mereka melihat apakah parti yang mewakili mereka, sudah menepati petunjuk prestasi utama (KPI) atau hasil yang telah ditetapkan" katanya.Bagaimanapun Dr Mazlan tidak menolak kemungkinan, legasi Menu Rahmah yang ditinggalkan penyandang kerusi, Allahyarham Datuk Seri Salahuddin Ayub, mampu memberikan kelebihan kepada Pakatan Harapan (PH).


Golongan Belia disaran rebut peluang pendidikan menerusi TVET

JOHOR BAHARU, 25 Ogos- Belia di negara ini diseru merebut peluang disediakan kerajaan menerusi pendidikan dan latihan vokasional dan teknikal (TVET) bagi menjamin peluang mendapat pekerjaan. Timbalan Perdana Menteri, Datuk Seri Ahmad Zahid Hamidi yang juga Menteri Kemajuan Desa dan Wilayah berkata bidang TVET seharusnya menjadi pilihan utama dan bukan pilihan kedua pada generasi baru. Ujarnya lagi, perjanjian persefahaman MoU dengan pemain industri berkaitan TVET turut dilakukan kerajaan bagi memastikan lepasan TVET terus mendapat pekerjaan. "Bagi mereka yang telah bekerja. Kursus-kursus Diploma dan juga Ijazah Sarjana Muda terus ditawarkan."Ini akan mewujudkan peluang bukan hanya untuk mereka mendapatkan kemahiran di dalam TVET yang tetapi pada waktu yang sama untuk merangkul diploma dan juga ijazah", katanya demikian selepas merasmikan Program Belia Desa Madani@KKDW di sini.Bidang TVET terbukti melahirkan ramai graduan yang mempunyai peluang pekerjaan yang cerah dengan  kebolehpasaran graduan TVET mencapai tahap sehingga 92.5 peratus tahun lalu. Kini terdapat 1,344 institusi TVET awam dan swasta, daripada jumlah itu, 78 institusi TVET berada di Johor dengan lebih daripada 415 kursus ditawarkan.

(Timbalan Perdana Menteri, Datuk Seri Ahmad Zahid Hamidi/FOTO RTM)


Ahli langgar disiplin, UMNO ambil tindakan - Asyraf

KUALA LUMPUR, 25 Ogos- UMNO mengambil perhatian secara serius terhadap sebarang isu perlanggaran disiplin serta perlakuan yang boleh dianggap menyalahi peraturan dan bertentangan dengan perlembagaan parti.Setiausaha Agong UMNO Dr Asyraf Wajdi Dusuki dalam satu kenyataan berkata, Lembaga Disiplin UMNO diberikan kuasa penuh dan berkecuali untuk menyiasat, memperhalusi serta mengambil tindakan wajar atas sebarang kes-kes perlanggaran disiplin yang berlaku.Menurut fasal 20.9 (f) dalam Perlembagaan UMNO menggariskan prinsip penting untuk setiap ahli iaitu, “memelihara nama baik dan maruah parti" dan tidak melakukan apa sahaja bentuk tindakan, perlakuan, penulisan mahupun percakapan yang boleh ditafsirkan menyanggahi prinsip itu.Bagaimanapun Asyraf turut berkata, "penyertaan mana-mana ahli dalam sesuatu pakatan yang tidak dianggotai UMNO turut diperincikan dalam Fasal 20.11 Perlembagaan UMNO."Saya menyeru ahli-ahli UMNO untuk kekal bersatu dan setia dengan wadah yang menjadi induk penting dalam Kerajaan Perpaduan untuk terus memelihara Islam dan memartabatkan agenda Melayu-Bumiputera sebagaimana yang termaktub dalam Perlembagaan UMNO," katanya.


Malaysia belum buat keputusan, sekat bahan makanan dari Jepun

SERDANG, 25 Ogos- Malaysia belum membuat keputusan menyekat produk lautan dari Jepun susulan tindakan negara itu melepaskan air radioaktif yang dirawat dari loji nuklear Fukushima ke Lautan Pasifik.Menteri Pertanian dan Keterjaminan Makanan, Datuk Seri Mohamad Sabu berkata keputusan mengenainya bakal dibuat berdasarkan kajian dilaksana kementeriannya bersama Kementerian Kesihatan serta pihak berkaitan alam sekitar. "Pihak Jepun mengatakan ia dineutralise, bagaimanapun kita akan membuat kajian dan membuat pendirian yang bersama dengan negara-negara lain kerana soal sisa nuklaer ini akan merebak keseluruh dunia dan kita akan membuat keputusan bersama," katanya dalam sidang media pada Majlis Perasmian Showtech Mardi 2023 di MAEPS, di sini hari ini.

(Menteri Pertanian dan Keterjaminan Makanan, Datuk Seri Mohamad Sabu)

Semalam, Jepun telah mula melepaskan air radioaktif yang dirawat dari loji nuklear Fukushima ke Lautan Pasifik biarpun rancangan itu mendapat kritikan hebat dan sekatan import makanan laut oleh China, Korea Utara serta Hong Kong.

Rancang penanaman bawang merah di PerakDalam pada itu, Mohamad Sabu memberitahu, Institut Penyelidikan dan Kemajuan Pertanian Malaysia (Mardi) kini dalam proses melaksanaan projek rintis penanaman bawang merah di Perak.

Usaha itu untuk mengurangkan kebergantungan negara kepada barangan import dari luar.Setakat ini, kementerian sedang menunggu persetujuan Kerajaan Negeri berhubung penyediaan lokasi sesuai untuk penanaman produk tersebut."Saya lihat bawang kita eksport berjuta ringgit rupanya ia boleh ditanam dengan teknologi yang diperkenalkan dan begitu juga yang lain," katanya.Tempoh penanaman bawang hanya mengambil masa dalam tiga bulan untuk satu musim.


Promosi Kraf Malaysia 2023, angkat imej Batik Malaysia

KUANTAN, 25 Ogos -Perbadanan Kemajuan Kraftangan Malaysia (Kraftangan Malaysia) Cawangan Pahang menganjurkan Promosi Kraf Malaysia 2023 bagi memartabatkan industri kraf batik tempatan.Selain itu, penganjuran program tersebut bertujuan untuk mempromosi dan menggalakkan pemakaian batik Malaysia dalam kalangan penjawat awam pada setiap hari Khamis.Pengarah Kraftangan Malaysia Cawangan Pahang, Juhari Azmi  berkata, program tersebut turut  membantu usahawan dari pelbagai bidang kraf untuk memasarkan produk mereka secara langsung kepada pengguna."Alhamdulillah dengan saranan pihak kerajaan dapatlah usahawan-usahawan kita menjana pendapatan daripada pesanan pihak kerajaan."Saya melihat pembelian daripada masyarakat tentang batik Malaysia semakin meningkat dan kita pun dapat memperkenalkan batik- batik malaysia yang kita bawa," katanya ketika ditemui wartawan RTM. Menurutnya, program tersebut melibatkan 26 orang usahawan kraf dari negeri di seluruh Malaysia antaranya Pahang, Selangor, Johor, Kelantan, Terengganu , Pulau Pinang, Kuala Lumpur dan Sabah.Penganjuran program itu melibatkan empat bidang utama iaitu tekstil, hasil rimba, hasil logam dan aneka kraf .Dalam pada itu,rata-rata usahawan yang ditemui menyambut baik usaha Kraftangan Malaysia untuk membantu usahawan tempatan menjana pendapatan.Usahawan, Mohd Rashdi Ibrahim menganggap pemakaian Batik Malaysia oleh penjawat awam pada setiap Khamis mampu membantu meningkatkan industri batik negara di mata dunia selain memberi impak positif kepada pendapatan para peniaga."Bila diwajibkan pemakaian batik dalam kalangan penjawat awam, secara tidak langsung, para usahawan turut menerima impak yang bagus."Selain itu, pemakaian batik Malaysia juga mampu menaikkan semula industri batik tempatan", katanya.Bagi Zalina Husain, seorang Usahawan Batik, dia melihat penganjuran program berkenaan sebagai satu peluang bagi usahawan-usahawan Batik sepertinya bagi menjana pendapatan"Alhamdulillah, melalui usaha-usaha yang dilakukan kerajaan seperti penganjuran program sebegini, ia dapat membantu menjana pendapatan buat para terutama usahawan batik", kata Zalina ketika ditemui wartawan RTM.Program Promosi Kraf Malaysia 2023 yang bermula pada Khamis akan berlangsung sehingga 3 September bertempat di East Coast Mall 2023, Kuantan Pahang.

(Pengarah Kraftangan Malaysia Cawangan Pahang, Juhari Azmi /FOTO RTM)


600 peserta jayakan Larian Merdeka ILP Labuan

LABUAN, 25 Ogos - Seramai 600 peserta terdiri daripada pelajar dan kakitangan menjayakan Program Larian Merdeka Peringkat Institut Latihan Perindustrian Labuan 2023.Larian bermula jam 8 pagi dari ILP Labuan dan singgah di empat titik pemeriksaan('Checkpoint') iaitu SMK Mutiara, balairaya kg. Bukit Kalam, SK Bukit Kalam, SK Layangan dan berakhir di Taman Damai, Pantai Layang-Layangan.Menurut Pengarah ILP Labuan, Haji Zainudin Haji Ahmad, program bertujuan menyuntik semangat patriotik dalam kalangan warga ILP Labuan serta komuniti sekitar.Ia juga bagi memupuk kesedaran akan kepentingan menghargai dan mengisi kemerdekaan negara dalam konteks pendidikan dan kemahiran tvet. Selain, sebagai medan amalan gaya hidup sihat.Dalam pada itu, Ketua Pegawai Eksekutif Perbadanan Labuan, Rithuan Mohd Ismail dalam teks ucapannya menyatakan, generasi muda perlu bijak menggunakan teknologi dan media sosial untuk berkongsi kisah positif yang boleh meningkatkan perpaduan dan rasa cinta kepada negara.


Bakal calon perlu hadir awal dan patuh peraturan - Pegawai SPR

JOHOR BAHRU, 25 Ogos- Pegawai Pengurus Pilihan Raya Miswan Yunus menasihatkan kepada bakal calon untuk hadir awal dan patuhi segala peraturan ditetapkan Suruhanjaya Pilihan Raya (SPR). Bakal calon akan menghantar borang pencalonan bagi Parlimen Pulai di Dewan Jubli Intan Sultan Ibrahim, Johor Bahru, esok.Selain itu, bakal calon juga diingatkan untuk membawa dokumen yang diarahkan bagi kelancaran proses penamaan calon.Hanya tiga orang dibenarkan masuk ke dalam pusat penamaan bagi setiap calon yang bakal menghantar borang, manakala penyokong parti perlu berada sekurang-kurangnya 50 meter dari pusat penamaan calon tersebut."Cuma yang ini adalah Pilihan Raya Kecil (PRK) dan biasanya PRK ini memang akan menarik penyokong-penyokong parti daripada seluruh negara."Jadi itulah yang istimewa saya ingat di itulah, kita telah buat persiapan yang sewajarnya dengan agensi-agensi yang terlibat," katanya kepada pemberita selepas melakukan tinjauan persiapan di Pusat Penamaan Calon Parlimen Pulai, yang turut dihadiri Timbalan Pengerusi SPR, Profesor Dr Azmi Sharom.Seramai 81 petugas SPR terlibat dalam proses esok dan akan dibantu Polis Diraja Malaysia (PDRM), khususnya daripada segi kawalan keselamatan.


Sambutan Hari Kebangsaan: Beberapa jalan sekitar Putrajaya ditutup

KUALA LUMPUR, 25 Ogos- Menjelang Sambutan Hari Kebangsaan pada 31 Ogos ini; beberapa jalan di sekitar Putrajaya dan Dataran Putrajaya akan ditutup.Ia bagi memastikan kelancaran acara serta menjamin keselamatan 100,000 pengunjung yang dijangka hadir.Ketua Polis Kuala Lumpur, Datuk Allaudeen Abdul Majid memaklumkan, penutupan melibatkan 18 jalan pada 27 hingga 29 Ogos, bagi pelaksanaan raptai dan raptai penuh.Manakala pada hari sambutan, sebanyak 22 jalan ditutup bermula pukul 5 pagi hingga 11 pagi. "Jadi apabila begitu ramai pengunjung yang hadir, sudah semestinya cabaran utama adalah pengangkutan."Pihak polis dan juga pihak penganjur telahpun menyediakan kawalan keselamatan dan juga kawalan trafik bagi keseluruhan acara ini...daripada raptai sehingga hari sebenar pada 31 Ogos. "Jadi kita mencadangkan supaya pengunjung yang datang khususnya pada 31 Ogos menyediakan ataupun mengambil pengangkutan awam khasnya MRT dan juga ERL," katanya dalam sidang media persiapan keselamatan dan kawalan trafik sempena dengan Sambutan Hari Kebangsaan Ke-66 Tahun 2023, di sini hari ini.

(Ketua Polis Kuala Lumpur, Datuk Allaudeen Abdul Majid)

Antara jalan terlibat ialah Persiaran Perdana ke Laman Perdana, Lebuh Saujana ke Persiaran Perdana dan ke Lebuh Wadi Ehsan, Lebuh Wawasan ke Lingkaran Gemilang 1 dan Lebuh Bestari ke Persiaran Perdana.Selain jalan P3F, P2K, P3C, P2S, P2W dan P2P ke persiaran Perdana.Beliau turut memaklumkan, perkhidmatan bas henti-henti disediakan secara percuma bagi memudahkan pengunjung ke lokasi sambutan.

Penerbangan dron tanpa kelulusan dilarangDalam pada itu, Allaudeen menegaskan sebarang aktiviti menerbangkan dron tidak dibenarkan sepanjang acara sambutan Hari Kebangsaan berlangsung.Pemasangan kain rentang, gegantung dan pelekat berunsur sensitif dan provokasi juga tidak dibenarkan.Begitu juga semasa sambutan malam Ambang Merdeka di tiga lokasi iaitu di Dataran Merdeka, KLCC dan Bukit Bintang.Pertunjukan bunga api pula hanya dibenarkan di dua lokasi yang ditetapkan penganjur melibatkan KLCC dan Dataran Merdeka."Pihak polis melalui Pasukan Gerakan Udara (PGU) akan menurunkan apa-apa sahaja dron yang diterbangkan, yang tidak mendapat kelulusan."Sama juga di Dataran Merdeka dan di lain-lain tempat di mana perayaan ambang ini dibuat, kita tidak benarkan dron diterbangkan."Kita juga akan mengambil tindakan yang sama dan kita berharap supaya perayaan di ambang merdeka itu juga berjalan lancar, secara aman dan teratur. Matlamat utama kita adalah kawasan perayaan itu berjalan dengan selamat dan teratur. Jadi tiga perkara ini harus kita titikberatkan," jelasnya.Seramai 1,764 petugas keselamatan terdiri daripada anggota PDRM, trafik, Pasukan Simpanan Persekutuan (PSP) dan Pasukan Gerakan Am (PGA) digerakkan bermula 27 hingga 31 Ogos ini, bagi memastikan keselamatan dan kelancaran lalu lintas sepanjang program berlangsung.


Melaka pantau masjid dan surau jadi tempat kempen politik

MERLIMAU, 25 Ogos -Ketua Menteri Melaka, Datuk Seri Ab Rauf Yusoh menegaskan insitusi agama seperti Masjid dan surau tidak boleh dijadikan sebagai 'gelangang' bagi berpolitik.Menurutnya, kerajaan negeri akan memantau segala aktiviti yang dijalankan di masjid dan surau di seluruh negeri berkenaan."Kita memang tidak benarkan masjid digunakan oleh mana-mana parti bagi tujuan berkempen."Masjid dan surau digunakan bagi merapatkan silaturahim supaya rakyat tidak berpecahbelah disebabkan ideologi politik yang berbeza."Jadi, kita akan memantau setiap masjid dan surau dan kita tidak benarkan mana-mana pendakwah yang berlatar belakangkan parti politik bagi menjadikan masjid dan surau sebagai platform politik", katanya kepada pemberita selepas Perasmian Masjid Jamek Al Muttaqin Kampung Tedong di sini yang disempurnakan oleh Yang Dipertua Negeri Melaka , Tun Mohd Ali Mohd Rustam.Dalam pada itu , Ab Rauf menggalakkan setiap masjid-masjid yang berpotensi di negeri ini untuk merangka peluang yang boleh dimanfaatkan bagi menjadikannya sebagai produk pelancongan Islam sempena Tahun Melawat Melaka 2024 (TMM2024)Katanya , konsep pelancongan Islamik tidak hanya terbatas kepada fizikal semata-mata tetapi juga pemakanan serta perayaan yang disambut dalam kalendar Islam seperti sambutan Maulidur Rasul dan sebagainya.

(Ketua Menteri Melaka, Datuk Seri Ab Rauf Yusoh/FOTO RTM)


Program Jualan Rahmah beri manfaat kepada rakyat

JOHOR BAHRU, 25 Ogos- Prestasi menggalakkan Program Jualan Rahman (PJR) mencatatkan jualan dan pengunjung tinggi, membuktikan inisiatif tersebut berjaya memanfaatkan rakyat.Perdana Menteri Datuk Seri Anwar Ibrahim berkata, pencapaian itu secara tidak langsung, menepis kritikan berkenaan isu harga barang tidak memberi impak kepada rakyat.Menurut perdana menteri, PJR boleh mengurangkan peranan orang tengah, secara tidak langsung memanfaatkan rakyat dengan harga murah."Kita kembangkan, mana boleh peniaga masih dapat keuntungan munasabah, rakyat dapat menerima tekanan daripada peniaga menyebabkan harga barang terlalu tinggi."Ada perkara yang boleh dikawal seperti telur, ayam dan seumpamanya. Kerajaan bayar untuk mendapatkan harga yang rendah, kerajaan tampung subsidi dan tentukan kos," katanya kepada RTM.Selain itu, usaha menggalakan penanaman produk dalam negara, boleh menyelesaikan kebergantungan kepada produk import dalam jangka masa pendek yang menelan kos hampir RM70 billion setahun.Bagaimanapun, kerajaan menjangka harga bawang import dari India akan naik, susulan kerajaan India mengumumkan kenaikan cukai eksport sebanyak 40 peratus.


Bot nelayan asing ditahan Maritim Malaysia

KUALA PERLIS, 25 Ogos- Agensi Penguatkuasaan Maritim Malaysia (Maritim Malaysia) Zon Maritim Kuala Perlis menahan sebuah bot fiber tanpa nombor pendaftaran yang disyaki Bot Nelayan Asing (BNA) kerana menceroboh dan melakukan aktiviti menangkap ikan di kedudukan 5.4 batu nautika dari barat Kuala Perlis, 7.50 pagi semalam.Menurut Pengarah Zon Maritim Kuala Perlis Komander Maritim Mohd Hashim Mat Zain, bot nelayan berkenaan dikesan oleh bot ronda Maritim Malaysia ketika rondaan Op Aman / Op Tiris di sekitar perairan Kuala Perlis.Hasil pemeriksaan mendapati, bot terbabit berpengkalan di Thailand dan dikemudikan oleh seorang tekong bersama seorang awak-awak warga Thailand yang berumur 19 dan 21 tahun.Tekong dan awak-awak serta bot, enjin dan 90 set bubu udang lipan yang dianggarkan bernilai hampir RM20,000 itu dibawa ke jeti Zon Maritim Kuala Perlis dan diserahkan kepada pegawai penyiasat untuk tindakan lanjut. Kes akan disiasat di bawah Akta Perikanan 1985 Seksyen 15 (1) (a) kerana menangkap ikan atau cuba menangkap ikan tanpa kebenaran Ketua Pengarah Jabatan Perikanan Malaysia dan Akta Imigresen 1959/63 (pindaan 2002) kerana tidak memiliki suatu pas yang sah bagi memasuki ke dalam Malaysia.

(Tekong dan awak-awak ditahan ketika rondaan Op Aman / Op Tiris)


Tidak guna logo parti beri bantuan - Anwar

JOHOR BAHRU, 25 Ogos- Perdana Menteri Datuk Seri Anwar Ibrahim menyarankan semua pihak, supaya tidak menggunakan logo parti bagi sebarang bentuk bantuan kepada rakyat.Menurut beliau, bantuan Kerajaan Persekutuan kepada rakyat perlu disalurkan atas nama Kerajaan Persekutuan."Perkara ini pernah dilakukan seperti sebelum ini, dan saya juga percaya ada juga berlaku dalam Kerajaan Perpaduan."Bagaimanapun, arahan kita adalah, bantuan kerajaan yang disalurini telah diamalkan oleh PN dahulu, dan saya percaya ada juga satu dua yang berlaku dalam Kerajaan Perpaduan, dan arahan kita, bantuan kerajaan disalur atas nama kerajaan," katanya Bantuan Kerajaan, disalur atas nama kerajaan selepas Program Kenduri Rakyat di Taman Dahlia, di sini.Selain itu, beliau juga telah mengadakan libat urus bersama Kerajaan Johor, bagi memastikan tiada pelanggaran undang-undang Suruhanjaya Pilihan Raya (SPR) semasa Pilihan Raya Kecil (PRK) Johor.


Rasuah 'ibu segala jenayah'- Anwar

JOHOR BHARU, 25 Ogos- Kerajaan Perpaduan berpegang kepada ikhtiar, memerangi rasuah habis – habisan dalam negara, bagi memastikan rakyat tidak terkesan dengan jenayah berkenaan.Perdana Menteri, Datuk Seri Anwar Ibrahim berkata, memerangi rasuah dalam negara akan mengambil masa, kerana kesalahan tersebut dilakukan secara tersembunyi.Menurut Anwar, jenayah rasuah dibaratkan sebagai 'ibu segala jenayah' dan menyebabkan usaha bagi membantu rakyat tidak berjaya"Kerana rasuah harga barang naik, disebabkan rasuah juga projek rakyat tidak dapat dilaksanakan. Contohnya, kalau kos projek jambatan tersebut cuma RM100 juta, ia akan menjadi RM180 juta. Ini menyebabkan ratusan juta hilang dan tidak sampai kepada rakyat", katanya ketika berucap semasa Program Kenduri Rakyat di Taman Dahlia di sini.Tambah Anwar, kerjasama dan ketegasan pihak bertanggungjawab seperti Suruhanjaya Pencegah Rasuah Malaysia (SPRM) penting dalam usaha kerajaan membasmi aktiviti rasuah.Sebelum itu, Perdana Menteri, Datuk Seri Anwar Ibrahim, menunaikan Solat Jumaat, di Masjid Ar Rahman, Taman Dahlia, Johor Bahru, semasa lawatan kerjanya di Johor, tengahari tadi.Ia turut dihadiri 1,000 jemaah terdiri daripada komuniti setempat Parlimen Pulai.Turut menyertai Solat Jumaat bersama Perdana Menteri, Timbalan Menteri Kewangan, Datuk Seri Ahmad Maslan, Ahli Dewan Undangan Negeri (ADUN) Benut, dan Datuk Hasni Mohamad.Selain itu, Menteri Besar Johor, Datuk Onn Hafiz Ghazi, dan Calon P 161 Pulai, Suhaizan Kaiyat turut serta dalam solat berkenaan.

(Perdana Menteri, Datuk Seri Anwar Ibrahim/FOTO BERNAMA)


Kebakaran di tapak pelupusan sampah, lebih 60 orang terjejas

INDONESIA, 25 Ogos- Sekurang-kurangnya 67 orang disahkan menghidap jangkitan pernafasan ringan manakala dua lagi dimasukkan ke hospital akibat kesan kebakaran di Indonesia.Menurut Pihak Berkuasa Tempatan, kebakaran selama beberapa hari itu di negara berkenaan telah diisytiharkan darurat oleh pihak berkuasa tempatan."Asap tebal dan bau busuk mengganggu penduduk tempatan."Ia juga mengganggu aktiviti pembelajaran selain mengancam keselamatan dan kesihatan pelajar," katanya kepada pemberita di sini.Kebakaran di tapak pelupusan sampah Sarimukti di wilayah Jawa Barat, Indonesia telah marak sejak Selasa lalu.Dalam pada itu, jurucakap bomba berkata sekurang-kurangnya 30 trak bomba bertungkus-lumus memadamkan kebakaran di tapak seluas 25 hektar itu.Angin kencang menyukarkan operasi pemadaman tersebut. - AFP


Operasi mencari dan menyelamat pelajar yang dikhuatiri lemas, diteruskan

ROMPIN, 25 Oktober- Operasi mencari dan menyelamat seorang pelajar dikhutiri lemas, Mohamad Iman Danial Saiful Azri di Sungai Kampung Batu, Kota Bahagia, Rompin, Pahang, petang semalam, bersambung pagi tadi.Mangsa yang berusia 14 tahun dan tinggal di Felda Keratong 4, Muadzam Shah hilang kira-kira 5.48 petang semalam, ketika mandi di sungai tersebut.Pegawai Perhubungan Awam Jabatan Bomba dan Penyelamat (JBPM) Negeri Pahang berkata operasi mencari dan menyelamat telah dilancarkan pada 7.07 minit petang semalam dengan keluasan pencarian 200 meter."Operasi telah berakhir pada 8.30 malam tadi dan bersambung pada 8 pagi ini."Pencarian menggunakan tiga buah bot disertai anggota bomba, polis, Angkatan Pertahanan Awam Malaysia (APM) dan 20 penduduk kampung," kata JBPM kepada media di sini.

(Operasi mencari dan menyelamat elajar yang dikhutiri lemas, diteruskan/JBPM)


KMJG Negeri Perak 2023 berakhir hari ini

IPOH, 25 Ogos- Kembara Merdeka Jalur Gemilang (KMJG) Peringkat Negeri Perak 2023 melabuhkan tirainya hari ini. Berlangsung selama lima hari, pelbagai aktiviti telah dijalankan antaranya penyerahan Jalur Gemilang, program khidmat masyarakat dan aktiviti bersama komuniti serta pemimpin setempat. Pengarah Penerangan Negeri, Mohd Rizal Hashim berkata, program tahun ini turut memfokuskan kepada penglibatan kaum Cina dan India di negeri itu."Tahun ini kita tidak hanya memberi fokus kepada komuniti Melayu sahaja, kita juga memberi fokus kepada komuniti masyarakat lain seperti masyarakat Tiong Hua, Cina dan masyarakat India dan sambutannya, alhamdulillah sangat baik. "Di negeri Perak ini, masyarakat Tiong Hua juga memberi kerjasama yang sangat baik di Jelapang dan di Slim dan sebagainya sambutan yang sangat meriah.

(Pengarah Penerangan Negeri, Mohd Rizal Hashim)

Tambahnya lagi, program KMJG kali ini turut melibatkan pelbagai agensi antaranya seperti RTM, Polis Diraja Malaysia (PDRM), Jabatan Pengangkutan Jalan (JPJ), Kementerian Dalam Negeri (KDN), Lembaga Air Perak (LAP) dan Digital Perak. Sementara itu, penduduk yang ditemui menzahirkan rasa syukur dengan kehadiran Konvoi KMJG di kawasan mereka. "Kami berasa gembira sangatlah, semua harap-harap dapat buat seperti ini. Seronok sungguh, bukan biasa-biasa orang buat seperti ini. Marilah nanti, kita boleh buat meriah lagi. Bila kita merdeka, semangat perjuangan orang dahulu, kita patut teruskanlah supaya generasi muda tahu erti merdeka", kata penduduk Zuraida Md Tajudin. "Perarakan ini, kita harap orang Malaysia semua bersatu, hidup aman damai, semua kaum boleh bekerjasama. Kita harap seperti gagasan yang dibawa oleh Perdana Menteri Datuk Seri Anwar Ibrahim, Malaysia MADANI, perlu kerjasama untuk membangun negara, semangat cinta negara mesti perlu ada", kata penduduk Chow Kah Thong."Gembira sebab Jabatan Penerangan memberi Jalur Gemilang ini. Jadi menambahkan lagi semangat kami kawasan sinilah. Jalur Gemilang ini penting untuk menyermarakkan lagi semangat anak-anak muda masyarakat kita memperingati perjuangan pejuang kita", penduduk Norhasni Mohd Noordin.Konvoi KMJG telah bergerak sejauh 670 kilometer melibatkan penyertaan 50 peserta bersama 20 kenderaan dan berakhir di Kompleks Sultan Nazrin Muizzuddin Shah, Ipoh.


Program Makan Durian Sampai Jeluak, lebih 40 tan durian dijual

MARANG, 25 Ogos- Lebih 40 tan durian pelbagai jenis termasuk durian premium akan dijual dengan harga berpatutan di dataran Jambatan Angkat Kuala Terengganu pada 1 dan 2 September ini.Ia melalui program 'Makan Durian Sampai Jeluak' anjuran Jabatan Pertanian Negeri Terengganu dengan kerjasama agensi kerajaan negeri termasuk Majlis Bandaraya Kuala Terengganu.Pengarah Jabatan Pertanian Negeri Terengganu, Datuk Zulkepli Amin Mat Jusoh berkata program berkenaan diadakan bermula pukul 3.00 petang hingga semua stok durian habis dijual."Lebih 200 pekebun durian dari seluruh Terengganu akan berniaga secara terus kepada orang ramai."Saya menjangkakan 20,000 pengunjung dari dalam dan luar Terengganu akan hadir pada program berkenaan."Doa-doa setiap tahun boleh buat program seperti ini," katanya kepada pemberita selepas turun padang meninjau kebun milik pengusaha durian di sekitar Kampung Sungai Serai dan Bukit Gondang, Marang.Tambahnya, Kampung Sungai Serai dan Bukit Gondang merupakan antara lokasi penanaman durian yang terbaik di Terengganu selain beberapa lagi lokasi lain di daerah Kemaman dan Kuala Nerus.Dalam pada itu, pekebun durian, Mohd Nasir menyambut baik usaha dilakukan Jabatan Pertanian Negeri Terengganu itu."Penglibatan pengusaha durian satu bonus untuk kami menjual buah tersebut. Jadi menerusi program dibuat, kami dapat mengutarakan produk Terengganu ini. Semoga program tersebut berjaya,"katanya.

(Tambahnya, Kampung Sungai Serai dan Bukit Gondang merupakan antara lokasi penanaman durian yang terbaik di Terengganu selain beberapa lagi lokasi lain di daerah Kemaman dan Kuala Nerus)


Johor dapat peruntukan tambahan RM2 juta bagi naik taraf Zoo

JOHOR BAHARU, 25 Ogos -Kerajaan Johor menerima peruntukan tambahan sebanyak RM2 juta daripada Kementerian Pelancongan, Seni dan Budaya (MOTAC) bagi kerja-kerja menaik taraf Zoo Johor.Menteri Besar Johor, Datuk Onn Hafiz Ghazi berkata kerja-kerja menaik taraf Zoo berkenaan dijangka bermula dan siap menjelang suku pertama tahun depan.Menurut Onn, banyak inisiatif dan perancangan daripada pihak kementerian itu dan kerajaan negeri sedang giat dijalankan dalam usaha memastikan sektor pelancongan di Johor terus berkembang maju."Kerajaan negeri ingin menzahirkan ucapan terima kasih kepada Menteri Pelancongan, Seni dan Budaya, Datuk Seri Tiong King Sing kerana menyalurkan peruntukan tambahan sebanyak RM2 juta bagi kerja-kerja menaik taraf Zoo Johor."Semoga semua cadangan serta pandangan akan dipertimbangkan agar sektor pelancongan di Johor terus berkembang maju sekali gus mampu mengangkat negeri Johor sebagai destinasi pilihan pelancongan dunia. Insya-Allah," katanya menerusi hantaran di laman Facebooknya hari ini.


Kontraktor paip didenda gagal kemuka penyata pendapatan

PORT DICKSON, 25 Ogos- Seorang kontraktor paip didenda sebanyak RM8,000 dan dikenakan penalti khas RM719,872.05 oleh Mahkamah Majistret Port Dickson kerana gagal mengemukakan penyata pendapatan dalam Borang B kepada Lembaga Hasil Dalam Negeri (LHDN).Hukuman tersebut dijatuhi Majistret, V Vanita terhadap Chew Mum Keong, 44 tahun, yang mengaku bersalah atas pertuduhan dibacakan jurubahasa.Beliau turut memerintahkan hukuman penjara empat bulan jika orang kena saman (OKS) gagal menjelaskan denda tersebut.Mengikut pertuduhan, OKS yang merupakan pemilik sebuah syarikat  gagal mengemukakan penyata pendapatan dalam Borang B bagi tahun taksiran 2020 dan tahun 2021 mengenai pendapatan penama kepada Ketua Pengarah Hasil Dalam Negeri iaitu pada atau sebelum 30 Jun 2021 bagi Tahun Taksiran 2020 dan pada atau sebelum 30 Jun 2022 bagi Tahun Taksiran 2021 dengan tiada sebab munasabah.Berikutan itu, OKS didakwa melakukan kesalahan bawah Seksyen 112(1A) Akta Cukai Pendapatan 1967.Pegawai Pendakwa LHDN, Irfan Muashik Jantan dalam hujahannya memaklumkan bahawa OKS merupakan pelaku kesalahan tegar yang melakukan kesalahan berulang kali.Beliau juga memohon supaya OKS dikenakan penalti khas sebanyak tiga kali ganda amaun cukai yang sepatutnya dikenakan selaras dengan peruntukan Seksyen 112(1A) ACP 1967.Mengikut fakta kes, OKS gagal melaporkan pendapatannya sebanyak RM584,871 bagi tahun 2020 dan RM524,559 bagi tahun 2021.Jumlah cukai yang gagal diisytiharkan ialah RM127,617.075 bagi tahun 2020 dan RM112,339.075 bagi tahun 2021.

(Seorang kontraktor paip didenda kerana gagal kemuka penyata pendapatan)


100 penerima Bakul RAHMAH di Simpang Jeram

MUAR, 25 Ogos- Seramai 100 penerima Bakul RAHMAH menerima manfaat barangan keperluan asas dan harian di Taman Desa, Sungai Abong, Simpang Jeram, Muar, hari ini.Rata-rata penduduk di kawasan Simpang Jeram juga tidak melepaskan peluang untuk membeli barangan keperluan harian pada harga yang lebih murah menerusi Program Jualan Rahmah Bergerak yang bermula sejak 9.00 pagi tadi.Pesara guru, Musa Jaafar berkata harga barangan seperti beras dan ikan sardin adalah yang terbaik ditawarkan."Macam tadi, harga beras baru RM8.00, sardin RM2.50, okaylah terbaik. Cuma satu sahaja, bukanlah hendak mengadu, tapi cadangan nak bayar, saya pergi tempat lain, bila ramai, saya baliklah, tapi saya tetap menyokong program ini", katanya.

(Timbalan Menteri Perdagangan Dalam Negeri dan Kos Sara Hidup, Fuziah Salleh semasa menyerahkan Bakul RAHMAH DUN Simpang Jeram

Manakala, guru tabika Farahdeza Mustaffa menyifatkan program tersebut dapat membantu golongan B40."Ia sangat membantu. Alhamdulillah saya berbelanja jimat 70 peratus, kami pun dapat berbelanja barang dan keperluan khas ini. saya memang tunggu 25 hari bulan, memang hendak beli barang keperluan untuk sebulan", katanya."Saya mempunyai enam orang anak, orang kata banyaklah perbelanjaan. Saya sakit strok sebelah badan selama lima tahun lebih kurang. Ini memang meringankan beban", kata surirumah Hafizah Hamdan.Program Jelajah Jualan RAHMAH Bergerak di negeri Johor telah dilaksanakan di 26 lokasi berbeza untuk membantu masyarakat luar bandar memperoleh bekalan barangan keperluan asas dengan lebih mudah.Sebanyak 36 jenis barang keperluan harian yang terdiri daripada barangan kering dan basah ditawarkan dengan harga yang lebih murah berbanding harga pasaran.Antaranya barangan seperti telur, minyak masak, tepung, gula, bawang, milo, ikan bilis dan beras.


Program Jualan Rahmah di Johor bukan 'pancing undi'

MUAR, 25 Ogos - Program Jualan Rahmah yang diadakan di Johor bukan dijadikan sebagai untuk memancing undi sempena menjelang Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram yang bermula esok.

Timbalan Menteri Perdagangan Dalam Negeri dan Kos Sara Hidup (KPDN) Fuziah Salleh berkata, sebaliknya program itu telah pun diadakan sebelum pilihan raya dan akan diteruskan hingga hujung tahun ini di seluruh negara.

Katanya, adalah tidak adil kepada rakyat sekiranya jualan Rahmah Bergerak yang memberi manfaat kepada orang ramai itu disifatkan sebagai 'pancing undi'.

"Memandangkan kita ada pilihan raya, kita (KPDN) tidak akan mengadakan program sumbangan di dua kawasan Parlimen Pulai dan DUN Simpang Jeram sebab kita memang mengikut kepada etika pilihan raya. KPDN tidak akan terlibat dengan sumbangan.

"Akan tetapi Jualan Rahmah akan diteruskan kerana ia merupakan program kementerian. Jadi bagi saya tidak adil kalau kementerian mengecualikan dua tempat ini (kawasan Pulai dan Simpang Jeram) semata-mata kawasan ini akan menjalani pilihan raya.

"Sebab ini keperluan rakyat dan kita perlu penuhi dan teruskan, perancangan Jualan Rahmah ini tidak ada kena-mengena dengan pilihan raya. Program ini akan dijalankan oleh pengarah negeri masing-masing berdasarkan jadual yang telah disusun setiap hari," katanya kepada pemberita di sini pada Jumaat.

Fuziah berkata demikian kepada pemberita selepas merasmikan dan melakukan sesi walkabout pada Program Jelajah Jualan RAHMAH dan Penyerahan Bakul RAHMAH DUN Simpang Jeram di Dewan Terbuka Taman Desa, Sungai Abong, di sini.

Beliau juga memberi contoh Jualan Rahmah turut diadakan bagi negeri Sarawak khususnya penduduk kampung yang tinggal di rumah panjang sekiranya ada permohonan daripada wakil rakyat.

(Timbalan Menteri Perdagangan Dalam Negeri dan Kos Sara Hidup (KPDN) Fuziah Salleh menyerahkan replika cek wakalah zakat sebagai simbolik penyerahan sumbangan kepada golongan asnaf)

KPDN Johor telah melaksanakan Program Jualan RAHMAH secara dalam premis, luar premis dan juga Jualan RAHMAH Bergerak di 255 lokasi membabitkan 26 kawasan parlimen dan 56 DUN di Johor.

Terdahulu, Fuziah turut menyerahkan Bakul RAHMAH berjumlah RM2,00 berupa barangan keperluan asas dan harian serta sumbangan zakat kepada golongan asnaf dan kurang berkemampuan.

"Program ini dapat dilihat memberi kesan yang positif dalam usaha untuk meringankan kos sara hidup rakyat," katanya.

Sepanjang pelaksanaan program itu, rekod jualan di Johor melebihi RM13 juta dengan jumlah keseluruhan pengunjung melebihi 600,000 orang.


Seminar Tempat Kerja Bebas Dadah: Bukti komitmen Kerajaan Negeri Perlis banteras dadah

(Antara peserta Seminar Tempat Kerja Bebas Dadah (TEKAD) 2023 Peringkat Negeri Perlis)

KANGAR, 25 Ogos- Seramai 250 orang kakitangan awam yang terdiri daripada kakitangan Pejabat Setiausaha Kerajaan Negeri, Jabatan Kerajaan Negeri dan beberapa Jabatan Kerajaan Persekutuan Negeri Perlis menghadiri Seminar Tempat Kerja Bebas Dadah (TEKAD) 2023 Peringkat Negeri Perlis.Seminar ini bagi mencegah penyalahgunaan dadah di tempat kerja serta mewujudkan persekitaran kerja yang sihat dan selamat.Setiausaha Kerajaan Negeri, Datuk Yusran Shah Mohd Yusof berkata, usaha yang dilaksanakan ini bagi memastikan setiap lapisan individu sedar dan mengetahui akan tanggungjawab dan peranan masing-masing dalam usaha mendukung hasrat kerajaan untuk memerangi penyalahgunaan dadah agar anak-anak kita, pewaris generasi masa depan terhindar dari gejala negatif ini.

(Setiausaha Kerajaan Negeri, Datuk Yusran Shah Mohd Yusof)

Antara topik yang diketengahkan adalah Senario Dadah Semasa dan Kepentingan Program Pencegahan Dadah di Tempat Kerja serta Pengurusan Stres dan Risiko Tempat Kerja.Beliau memaklumkan pada Majlis perasmian penutupan seminar di Dewan Warisan Negeri.Program dianjurkan Kerajaan Negeri Perlis menerusi Pejabat Setiausaha Kerajaan (SUK) Negeri Perlis den kerjasama Agensi Antidadah Kebangsaan (AADK).Turut hadir, Pegawai Kewangan Negeri Perlis, Zepri Saad dan Pengarah AADK Negeri, Khairul Anwar Ahmad.


KPJ Perlis semarak kemerdekaan

KANGAR, 25 Ogos-Hospital Pakar KPJ Perlis turut tidak ketinggalan meraikan Hari Merdeka ke-66 yang bakal disambut 31 Ogos ini.Penganjuran acara tahunan ini bagi menyemai semangat cintakan negara terutama kepada semua kakitangan KPJ Perlis dimana semangat perpaduan yang dicapai mesti diraikan dengan penuh komitmen oleh seluruh rakyat Malaysia.Menurut Pengarah Perubatan Hospital Pakar JPJ Perlis, Dr Hari Ram Ramayya, menyambut kemerdekaan bukan sahaja dari segi fizikal, tetapi dari segi mental, emosi dan segala-galanya yang sekali gus dapat merapatkan hubungan antara satu sama lain walau berbeza agama dan kaum."Walaupun kita berbilang bangsa, berbilang agama, tetapi darah kita memang warna merah sahaja dan tak ada warna putih kecuali Mahsuri. Bila kita satu darah, kita mempunyai nadi, jiwa nurani dan itulah sangat penting untuk kita memastikan perpaduan yang kita capai ini dikekalkan selama-lamanya", katanyaBeliau ditemui pada Majlis Perasmian dan Pelancaran Sambutan Kemerdekaan peringkat KPJ Perlis.Bersempena sambutan bulan Kebangsaan, Hospital Pakar KPJ Perlis turut mengambil inisiatif memperkenalkan Pakej Saringan Kesihatan Merdeka buat rakyat negeri itu, dimana orang ramai berpeluang melakukan pemeriksaan kesihatan dengan tawaran harga serendah RM 66 signifikan dengan sambutan Hari Kebangsaan ke-66 tahun ini.KPJ Perlis yang beroperasi sejak 2018 kini dalam usaha untuk menambah bilangan katil dari 24 kepada 60 katil, selain menambah kepakaran perubatan dengan seorang pakar mata akan memulakan perkhidmatan pada 1 September ini dan seorang pakar kanak-kanak yang akan mula berkhidmat dalam tempoh terdekat.

(Majlis Perasmian dan Pelancaran Sambutan Kemerdekaan peringkat KPJ Perlis)


Dokumentari “Watson The Flying Dayak”, bangkit semangat cintakan negara

KUALA LUMPUR, 24 Ogos- Radio Televisyen Malaysia (RTM) melalui Unit Sukan TV menerbitkan dokumentari khas “Watson The Flying Dayak”, bersempena Hari Kebangsaan yang ke-66.Dokumentari ini disiarkan pada 30 Ogos (Rabu) pukul 11.05 pagi di TV1 dan dan 31 Ogos, pukul 9.00 malam menerusi saluran sukan RTM. Manakala, siaran ulangan di TV1 pada 2 September (Sabtu) pukul 11.00 malam dan 3 September (Ahad), pukul 10.00 malam.Menariknya dokumentari "Watson The Flying Dayak" yang bersiaran satu jam ini bukan hanya paparan kisah kejayaan legenda negara semata-mata, tetapi juga medium untuk membangkitkan rasa semangat cintakan negara hasil daripada sebuah perjuangan.

(Watson bergambar bersama penerbit dan kru penerbitan)

Pengorbanan legenda pecut negara, Watson Nyambek harus dijadikan contoh terutama generasi muda.Walaupun beliau sudah bersara sepenuhnya daripada lapangan olahraga, Watson tetap gigih menyumbang jasa kepada negara dengan melahirkan bakat-bakat baharu melalui penubuhan kelab olahraga miliknya dikenali sebagai The Flying Dayak Club yang berpusat di Miri, Sarawak.Beliau merupakan ikon dan raja pecut legenda era 90-an yang telah mencipta fenomena apabila memecahkan rekod acara 100 meter kebangsaan berusia 26 tahun milik "The Flying Doctor", Datuk Dr. M. Jegathesan.Rekod itu dicipta pada tahun 1998 dengan catatan 10.30 saat. Anak jati Sarawak ini juga sudah dua kali menjadi Olimpian iaitu di Sukan Olimpik Atlanta 1996 dan Sydney 2000. Watson juga merupakan satu-satunya anak Malaysia berjaya layak ke Sukan Olahraga Dalam Dewan Dunia iaitu pada 1999. Sepanjang kariernya, Watson pernah bersaing bersama jaguh handalan dunia termasuk Linford Christie dan Maurice Green.Dokumentari khas ini juga boleh diikuti menerusi RTMKlik (www.rtmklik.rtm.gov.my ).